qundao/data-zh-poetry huggingface dataset:
仇汇洲相过作歌
作者：黎简
朝代：清
体裁：古风

廿年之别梦见之，廿番风花天上吹。花飞万点絮万絇，君行掩映彯银髭。此来村中正作剧，撞钟伐鼓阗丛祠。隔花翠袖出舞榭，照波鸿影翔水嬉。未能内外空所有，人海遂迮毗耶离。中园破屋设君榻，与尔一静应众宜。细论与君相善时，君有子吾未有妻。君方赋遇希有鸟，人曰杀此大布衣。十年长我者隐矣，我四十七亦何为。中间卅载一回首，咨嗟对面双涕颐。今未必是昨已非，君则抱孙吾始儿。向来哀乐多自扰，今夕酒杯安足辞。君住海东吾海西，海中山青青欲飞。两处相思或相望，此山朝晖移夕晖。海风十里吹水月，村瓦一碧涂银泥。君归江亭拥衾夜，我病惜君寒咏诗。
今年南热殊常中夕有作柬李东田
作者：黎简
朝代：清
体裁：七言律诗

竹梧不肯搅窗鸣，快意风声当雨声。爱尔绿天明水地，读书青眼碧灯檠。今年七月秋如此，半夜高云气未平。安得肌肤独冰雪，一旬三赋火山行。
今日
作者：黎简
朝代：清
体裁：五言律诗

今日减潮痕，邻翁相为言。身残免沟壑，心苦属儿孙。瘴雨洗凶器，湘风吹礼魂。力田兼孝弟，租吏不敲门。
今日
作者：黎简
朝代：清
体裁：五言律诗

起居雨霢霂，卧病春晴暄。今日天海阔，更兹花竹繁。诗于物情细，病验我生尊。柔风漾光景，蔼蔼不能言。
今朝
作者：黎简
朝代：清
体裁：五言律诗

几日风雨剧，今朝如好春。燕酣风婉软，花冻雨精神。涨汩诗心阔，云肤画本新。江皋吾白帻，人海汝红尘。
从仙湖移居双门楼下听鼓漏作
作者：黎简
朝代：清
体裁：古风

古今一铜龙，费尔几滴水。客愁均不眠，不若卧听此。庶敛散漫心，亦警寂寞耳。今夕仙湖居，岂遽集故鬼。当时避穷儒，传舍复还尔。夫岂真避我，无乃顾怜耳。平生持直惷，神鬼不吾耻。饥鼠寻空厨，不得见粒米。寻常已嗔厌，兹何供馋喙。鼠乎应同心，亟欲尽室徙。未能择豪家，且复齧残纸。始感书生惠，籍以饿不死。城树秋叫风，新寒陡筋髓。脱叶广衢响，悬波大旗起。焉知海岸远，云日惨红紫。四郊物狼藉，孤囊净如洗。还家未骤得，私意抚稚子。尚有未典衣，聊以暖孱体。计缓时序急，阿爷归在迩。为尔缝新衣，衣长去年矣。移床未妥帖，心绪曷宁止。明晨寄家书，今宵拥单被。
仙湖客舍七月时其詹书促予来同居旬有馀日而归归约予同北行至是其詹与杨孝廉澧澄同舟予竟亦不果行为作画赠别系之诗并赠杨孝廉有复韵有古韵
作者：黎简
朝代：清
体裁：古风

此屋今年秋，君住待我来。暮冬君北征，却来送吾归。我归君远行，脉脉怅有违。青山将白云，去住相因依。请陈归者心，度腊春熙熙。上有鲐背母，下有鸦角儿。今年虽无田，苟亦不寒饥。春酒众香亭，忽忆君年时。舟楫犯风涛，雨雪结须眉。至今拂不去，其白犹丝丝。登堂拜我母，转身抱我儿。春寒闭閤饮，问我北行期。蹉跎逾两年，谅惟君得知。不自应廷试，送君赴礼闱。请申君必行，特达非常规。神尧未倦勤，为国储英材。今日南士中，屈指非子谁。亭亭楩楠老，烈烈风霜姿。平生所学问，三策陈天人。中霄叩鲸钟，大声充两仪。庶知苏司业，可为多士师。善进光有孚，善退道莫违。赠行两云山，各以古意为。胡马依北风，越鸟巢南枝。一以贻杨蘅，一君以自随。蘅也补生员，与我同一时。当时二十人，此君年最卑。青衿十七载，今始一鸣飞。交亲亦既久，学行能勿欺。同舟得李郭，作剑为雄雌。丹崖与绿壑，临行留誓辞。名山有实业，勿忘当念之。茅屋何深深，我独中栖迟。著书传何人，二子信不疑。赠言慎舟车，勉力为皋夔。已和卿云歌，复赓幽谷诗。
仙湖客舍作歌赠袁孝廉睫巢
作者：黎简
朝代：清
体裁：古风

仙湖古屋冷如此，七夕愁霖到月尾。决檐空倒三峡流，作字谁酬五升米。东海黑云压天起，中有莲花半湖水。要将寸碧出西樵，欲擘浮山返东海。乾坤雷硠两仪合，闭户先生睡而已。梦中何人诵我诗，使我好梦变忧悲。茶山山人坐大昼，日晡客饥眠不知。要我论诗读吟卷，盛年哀乐人间满。千篇挥笔准神搆，孤鹤摩空厉秋晚。颓廊水气寒不开，波痕云影连青苔。草玄久矣厌秋室，赋诗几得同吹台。扬雄后身竟谁是，杜陵一官何有哉。当时二儒冷于水，安用千载声如雷，我今为君歌莫哀。君不见上蔡门，富春渚。时来制作比周召，事往身名蹑巢许。寂寞当年九千字，血食至今无一语。
仙湖客舍赠石帆
作者：黎简
朝代：清
体裁：七言律诗

城头高树作秋声，秋气苍凉万户醒。旧雨故窗虫唧唧，十年今夜鬓星星。仙湖剩水湿灰死，风穴归人干叶泠。与话桂林山最好，山光犹入眼中青。
代书
作者：黎简
朝代：清
体裁：古风

昨日出门时，见汝卧未起。今日寄书还，知汝病不死。奄息一寸心，情固不可恃。火则薪所穷，药出命之止。四月海天阔，魂弱梦大水。寒房警波涛，虚壁惑心耳。柳絮空中命，自言见风喜。轩轾云水内，欲住不得已。役形得药钱，裹以书一纸。药希调病终，书以慰生始。三日两寄书，接续若衔尾。庶以鼎铛侧，相对谈娓娓。自从别汝来，旦夕一何似。欹床为鳏鱼，展卷迷亥豕。劳甚不暇病，亦觉诸苦已。心知在家好，不及薄游美。归趁半日程，不归非千里。差胜对同病，怜惜互彼此。但令汝粗安，不敢复忆尔。巡檐勿仰面，仰而有梧子。持镜犹误影，试水尚涩指。外寄白苧衫，其薄明水似。花时犹清和，未可贴玉体。
代书示两女
作者：黎简
朝代：清
体裁：古风

我道寄书回，恐汝见书哭。欲道不寄书，汝祖蒿远目。我女汝勿哭，汝父哭已足。自从出门来，未得稳一宿。常思梦见汝，每苦睡不熟。又恐即梦见，泪在梦里续。书此知我心，吾身此茕独。
以寄谢云隐诗书赠显廷
作者：黎简
朝代：清
体裁：七言律诗

已喜向平昏嫁毕，犹嫌郭大往来频。从儿笔举龙文鼎，忆我家徒犊鼻裈。谁识庄周能化蝶，醒来天姥悄闻猿。十年沽酒邀狂简，满耳清谈听子孙。
以砚赠郭广文
作者：黎简
朝代：清
体裁：五言律诗

平生两远迹，俱以倦游还。匣此一片水，静含千里山。怜君著书老，如我判身闲。薄重兼轻腻，深宜行簏间。
伐恶树
作者：黎简
朝代：清
体裁：古风

硕果须十年，恶树才一岁。年来深巷尾，浩集风雨势。其下有古屋，若敖恐为祟。此复资鬼庭，彡彡状魑魅。沾液甚蚻灼，嗅腥中狂醉。课隶手刀斧，仰面足先退。储药防有毒，佩符使无忌。鸮吓口落实，蜂沸瘿焚赘。经营刖疏附，格削髡蔽翳。茇茀斤运风，折泄日写地。溪水绿以涩，墙桑暖还翠。重惜此馀壤，欲以植芳桂。客子昔寄家，回首得芜秽。滋蔓自愧怍，去恶自濡滞。天晚云萧萧，庶得畅吾气。手刃治乱丝，斯志焉可遂。
伐木作
作者：黎简
朝代：清
体裁：古风

溪南荔枝数百年，一日伐之吾恻然。年年作花不作果，硕果乃在根下孙。先君昔常临水边，白髯赤藤青袷襌。常云此树生意尽，转爱厥孙生意繁。元明以还高曾前，树德倘兆吾清门。嘱须度材未忍度，恐有前代摩挲痕。夜风摧枯落水底，水面壑架坳堂船。种年不记记伐日，三月戊申吾吉蠲。是日云景林光暄，枝叶中外风色寒。仰视清泠双眼酸，原头柞人烧纸钱。才发十寻老鬼庭，忽入万里仓浪天。孙高二丈径半尺，子结千颗青渐圆。亭亭已同张翠盖，郁郁又觉黏祥烟。欲强先弱予先夺，此理不反道者言。遂丰我蔀隆我栋，或高辛楣擗蕙櫋。魂灵妥止风雨古，风雨花梢看屋山。屋上慈乌为谁好，屋底寝处清而便。
休细谈行贻许周生孙平叔
作者：黎简
朝代：清
体裁：古风

劝君近休深细谈，谈深情如风饱帆。帆风相待转相恼，此语别时君始谙。三日藩府深潭潭，高堂多风秋满衫。我自怀人托江柳，天青叶黄情不堪。我交平叔始两月，相识明日霜缠篸。西风半夜吾已老，我老得友吾无惭。嘲玄久矣逢桓谭，见传不见心亦甘。千秋语言付一哭，卅载心血殷重函。岂无良朋叔也耽，得味之外遗酸咸。况君梦年戎与咸，九州浩浩驰双骖。剩怜嵇康懒且老，柴立已如晞发聃。何如二子日过我，合我二与一为三。我馀闲室在城南，病设一榻灯一龛。大穿溟涬细毛发，巧历不得况其凡。留叔且住君亦住，慎勿出城秋气酣。大江日夜不肯息，风云萧森郁鹅潭，别愁江上山差参。
众香亭饯梅歌
作者：黎简
朝代：清

空山无人置古琴，泠风七弦吹玉音。更谁知此静者妙，而我窈见天之心。天心道心并诗心，归日梅花初照林。土墙缺处白漠漠，酒杯天象清深深。老樵于此不饮醉，幕天席地一月睡。大光明出正法眼，极严万通古和气。炯然亦自见吾真，吾方丧我能语人。鸟啼梦断人间世，月地云阶天上春。迢遥明月别千里，送远登山又临水。阴寒风雨生莓苔，惨淡菁华寄桃李。
众香亭饯梅歌
作者：黎简
朝代：清
体裁：古风

空山无人置古琴，泠风七弦吹玉音。更谁知此静者妙，而我窈见天之心。天心道心并诗心，归日梅花初照林。土墙阙处白漠漠，酒杯天象青深深。老樵于此不饮醉，幕天席地一月睡。大光明出正法眼，极严厉通古和气。炯然亦自见吾真，吾方丧我能语人。鸟啼梦断人间世，月地云阶天上春。迢遥明月别千里，送远登山又临水。阴寒风雨生莓苔，惨淡菁华寄桃李。
众鸟
作者：黎简
朝代：清
体裁：七言律诗

众鸟饥鸣中夜翔，昆虫深避叶干黄。尔宁羽类无安族，民亦劳生可小康。昨日黑云驱白雨，平田水脉照江乡。于时有得低飞啄，果腹犹馀足聚粮。
余前嗜建安茶日可四五十碗今年春以病涓滴不入口戏为二绝句·其一
作者：黎简
朝代：清
体裁：七言绝句

花来夜气清沁骨，才得魂交形又开。忽忆西樵无叶井，喙长三尺荐消梅。
余前嗜建安茶日可四五十碗今年春以病涓滴不入口戏为二绝句·其二
作者：黎简
朝代：清
体裁：七言绝句

绿沉铫子淡青瓷，解化精灵梦别离。愿作秋风深箧扇，勿为岘首古潭碑。
佚题六首·其一
作者：黎简
朝代：清
体裁：七言绝句

翠袖朱家旧擅名，荒园遗迹尚关情。重门深掩棠梨树，听尽萧萧昏雨声。
佚题六首·其三
作者：黎简
朝代：清
体裁：七言绝句

小湾杨柳寄停骖，花底征歌酒半酣。依旧重楼清夜月，樽前何处问何戡。
佚题六首·其二
作者：黎简
朝代：清
体裁：七言绝句

西城竹水晚烟昏，鱼鸟华林□算论。十四图中好风景，秋来何处不销魂。
佚题六首·其五
作者：黎简
朝代：清
体裁：七言绝句

碧梧小院晚风微，促席传觞兴未违。明月欲斜人半醉，一声水调各沾衣。
佚题六首·其六
作者：黎简
朝代：清
体裁：七言绝句

拍拍东风送野航，满天梅雨过横塘。江南贺老今何处，落絮飞花总断肠。
佚题六首·其四
作者：黎简
朝代：清
体裁：七言绝句

板桥花柳散寒烟，人影依香总可怜。不是东京孟元老，何人还续梦华编。
佛山入秋热甚
作者：黎简
朝代：清
体裁：五言律诗

杉艇卧轩轾，蘋汀风播掀。梦回身异县，心到雨翻盆。人气朦残月，江光炯别村。书斋旧桐树，露叶试秋痕。
佛山秋官里寄石帆云隐
作者：黎简
朝代：清
体裁：七言律诗

萧条海日拓寒晴，饥鸟仓皇一叶轻。云黑误投阴野早，影孤深畏冻江明。高歌十日遗生死，落羽三年切弟兄。雾里少微烟里艇，勿言渔父有诗名。
佛山秋杪绝句六首·其一
作者：黎简
朝代：清
体裁：七言绝句

万瓦低迷暗月明，古墙灯碧乍寒生。不知海外风云色，已入街西木叶声。
佛山秋杪绝句六首·其三
作者：黎简
朝代：清
体裁：七言绝句

老树西风送浅寒，风廊云篆藓痕干。鹤樵山势营丘树，画本天真面壁看。
佛山秋杪绝句六首·其二
作者：黎简
朝代：清
体裁：七言绝句

红紫云林山翠屏，扬雄秋室卧揵扃。平生柳树多才思，忍对盆花病叶青。
佛山秋杪绝句六首·其五
作者：黎简
朝代：清
体裁：七言绝句

阿翅挑书重压肩，缥题犹黯药墟烟。日日翻书逢饮子，离乡新泪续陈编。
佛山秋杪绝句六首·其六
作者：黎简
朝代：清
体裁：七言绝句

小像清疏慈竹林，六铢衣薄警寒深。诗笺画绢苍苍色，香缕灯煤夜夜心。
佛山秋杪绝句六首·其四
作者：黎简
朝代：清
体裁：七言绝句

竹戛秋声花覆庐，药烟茶梦閟窗虚。移家未忘梧桐月，时落天棂照读书。
佛桑
作者：黎简
朝代：清
体裁：七言律诗

叶浓如拭花如洗，昨夜凉天露水流。黯淡昼光深有月，清泠吟思白宜秋。色香净业仍三宿，长短窥墙出一头。相望分根药烟阁，美人魂气暮含愁。
佛莲满月
作者：黎简
朝代：清
体裁：古风

诞儿才十日，出门送远离。是日城南园，饯者半喜悲。故人度大庾，折梅愁且思。忽悟梅有子，南望一舒眉。至今已满月，安能辞一归。渐老情渐长，几夜频梦之。梦之归近易，即可及此期。云无儿女情，此语勿自欺。况吾非老陶，膝下多男儿。谅彼呱呱者，恩爱复何知。政以不知故，哀怜心益微。积怜成彼识，从此语孝慈。七日归入门，和气溢门楣。八日母抱孙，忆话吾生时。生时何忽忽，四十五年兹。吾知老母心，不敢嫌孙迟。宁知儿在侧，潜已伤吾衰。吾衰不敢言，聊稳先生妻。羊子与犬子，爱至贱亦宜。生平不饮酒，主人今少持。微酣复微寒，日黄桑树枝。隔水望孤坟，年深鬼安依。清风入桐竹，亦作欢声吹。
作前诗之明夜重梦谢二来道故仿佛平生欢戚迷离醒不复寐伏枕有述
作者：黎简
朝代：清
体裁：七言律诗

梦断他年草满池，风流一往鬓皆丝。江枫瑟瑟琵琶语，泥絮沾沾杨柳枝。可得劳生趋乐死，今为泽雉侣涂龟。情亲排闼搴帷入，昔昔斯人故在斯。
作寒
作者：黎简
朝代：清
体裁：七言律诗

乌叫儿哺雁叫群，窗中城上浩风云。掠檐雨点关门早，入夜江声拍枕闻。病意未寒阴肃肃，物情需复静芸芸。威严再乞松山雪，一荡炎方大泽焚。
佳日
作者：黎简
朝代：清
体裁：七言律诗

五柳先生静自知，春秋佳日并多诗。戊申元正领甲子，云物壹缊占岁时。好为齐民编要术，恰当闽海唱还师。五风十雨登台望，动植熙熙有慕思。
佳辰
作者：黎简
朝代：清
体裁：五言律诗

日气寒威后，诗心物候新。敝裘春得力，吟梦病逾神。黄鸟君卬友，青山谁古人。年芳在花草，芳草送佳辰。
借住僧寺种竹名之曰竹平安馆九月八日月下作二首·其一
作者：黎简
朝代：清
体裁：古风

两番种秋竹，竹瘦已觉冷。海月漾素壁，写得几片影。翛然动诗意，跬步约天井。江天浩风露，落此墙角静。亭亭摇夜凉，送我秋思迥。遥惜城上月，忽堕海西岭。归梦药烟阁，落叶候虫警。平生故人处，织灯竹间炯。脉脉寓物心，枯井曳长绠。对兹搔短发，霜气如灌顶。
借住僧寺种竹名之曰竹平安馆九月八日月下作二首·其二
作者：黎简
朝代：清
体裁：古风

竹汝犹客土，日夕几竿红。伶俜此馀叶，病绿不可风。凉飙早逾厉，秋声无弱丛。与我幽吟声，槩付砌下蛩。老母昨有书，今汝亦客中。问汝竹平安，汝当无病容。明年竹加长，我齿加龙钟。愿尔生意繁，与竹争青葱。今年过且过，且与竹也同。深根以宁极，待竹抽寒空。
偶书
作者：黎简
朝代：清
体裁：五言律诗

去岁晚禾熟，今年时雨调。含啼向故老，有命及新苗。漠漠善风远，浑浑咸潦消。丰穰至头白，天意厚渔樵。
偶从好事者省予十年前所临苏长公嵇康养生论装潢颇精又多题跋予不觉惭悔欲别书以易之不得欲题此诗于后以志吾过亦不得也仍存诗集中以谢知己
作者：黎简
朝代：清
体裁：七言律诗

心破豪芒转觉粗，坡公元自不工书。庖丁技吝屠牛坦，伯乐魂销相狗徐。石墨叩门求水火，神明挥手谢蘧庐。就中已得嵇生诀，土木形骸道有馀。
偶出县城不及见黄虚舟归舟有作却寄三首·其一
作者：黎简
朝代：清
体裁：七言绝句

白鸟飞破水云阴，青萝嶂下青天深。嫌他一出照人眼，无处使人无处寻。
偶出县城不及见黄虚舟归舟有作却寄三首·其三
作者：黎简
朝代：清
体裁：七言绝句

山里小城城里山，风潮入汝小窗间。宁知有客身如叶，轩轾云涛苦往还。
偶出县城不及见黄虚舟归舟有作却寄三首·其二
作者：黎简
朝代：清
体裁：七言绝句

断续热云撒白雨，东南赤浪涨炎风。天沙一转三分舵，欲掣西樵入海东。
偶出见春田未犁望雨有作
作者：黎简
朝代：清
体裁：古风

屏迹人事疏，忧农天道深。今晨视风景，族云如有心。扁舟村东还，野色温沈沈。近水霏为烟，渡江遥作阴。方帆畅欲饱，条风柔若斟。见我江上屋，佳气浮青林。
偶出郭秋色已深感东河公之行日远平叔之别日近矣于馀闲室写怀赠平叔
作者：黎简
朝代：清
体裁：七言律诗

海碧天青淡日光，云阴山翠洒秋凉。风浮病叶随人影，吟泥生衣满夕阳。代谢知交真共命，短长魂梦亦思乡。抗风诗社城东在，联句城南有此堂。
偶咏
作者：黎简
朝代：清
体裁：七言绝句

自无昼龁枯萁马，只有春鸣孕卵鸡。喔喔数声喧病枕，众雄如沸尽情啼。
偶得寄其詹
作者：黎简
朝代：清
体裁：五言律诗

日晚竹凉碧，云明池静深。故人同饭处，病者整风襟。暑气微销雨，秋声欲试林。传经乐事内，不可苦耽吟。
偶来广州五日别云隐兄石帆文渊昼堂灵峰始大诸君子还村庄予时以妇病来省买药并问文渊方法已而还家今夕书十载句因伤文渊昼堂相继亡去而内子亦已死别二年人生聚别之期真不足恃也思之呜咽不胜时戊申三月十八日记
作者：黎简
朝代：清
体裁：七言律诗

相见茫然无奈何，归帆别浦奏长波。同心梦里生涯阔，十载人间死友多。病妇伤离过徐淑，孱躯粗健愧维摩。细论参朮并方法，今夜烟痕出薜萝。
偶记
作者：黎简
朝代：清
体裁：七言绝句

自怪先生屏迹深，病中犹耗看花心。白云碧水芙蓉晚，平叔江南忽好音。
偶过吴友人归舟遇雨作寄
作者：黎简
朝代：清
体裁：七言律诗

汃湃横波走岸田，风云争逐渡江船。逢逢南北分龙雨，脉脉玄黄断霓天。满志凫鹥阔生计，同乡皮陆传诗篇。迟君碧酒芙蓉下，蟛蟹如花秋可怜。
偶还村庄见涨后芙蓉已复作花而邻里居人频惊徂谢感而有诗
作者：黎简
朝代：清
体裁：七言律诗

折折清江曲入村，芙蓉幽怨欲为言。开当云露惊心日，远忆风波失所根。山木行枝歌拥枻，古祠呵壁写招魂。一秋人物相摇落，花汝应知天地恩。
偶题寄内子
作者：黎简
朝代：清
体裁：七言绝句

寒柝格格星劳劳，桂花枝上夜天高。可是课经忘病得，药烟来篆鬓蝉梢。
傍花行
作者：黎简
朝代：清
体裁：古风

花村野老行傍花，雨晴花蔫春日斜。今年多病得多暇，此日独吟还独嗟。昨梦骑驴向京国，沙作云黄柳云碧。今朝露渚双眼明，兼我烟蓑两鸥白。形神劳逸竟谁是，左右存亡岂真识。刳心十年作三赋，唾手千金立四壁。谓坐可得指可至，在苦能攻淡能击。一飞鸾皇送仙举，落爪云雾涌笔力。翻身长涂轨覆人，洒泪短景花笑客。病骝放远甘牛后，泽雉神衰得鸡肋。暖风浩荡花汍澜，断絮搅扰禽间关。澄天漫白暮江阔，野草拥碧春衣寒。晚心转悲风转紧，一歌苦调行路难。引吭欲绝歌正苦，回首过来花尽残。柴门漠漠雨将到，云浮大乌江上山。
元夕
作者：黎简
朝代：清
体裁：五言律诗

今年今夕月，始见即团圆。云散轻含水，花多暖破烟。香丝缭鬓影，酒力懦琴弦。但是无风雨，春情百可怜。
元日
作者：黎简
朝代：清
体裁：七言律诗

几年作客过元日，有梦随春入故园。判断乡愁会邻里，宠光花事纵晴暄。诗工世许危言得，身贱人知独行尊。亲老儿归况残岁，倍常安饱弄诸孙。
元日作
作者：黎简
朝代：清
体裁：五言律诗

春阴远远来，迢遰映楼台。风气暄怜草，云光碧晕苔。门偏烟渚静，梅侧水篱开。今雨杜陵屋，新醪陶令杯。
元日寄省中诸友
作者：黎简
朝代：清
体裁：五言律诗

物情汹似海，春态静抽丝。日照临溪屋，梅低入水枝。村花烘暖树，风袂漾晴漪。吾友夔龙彦，衣冠此盛时。
元日至人日皆阴率尔有诗
作者：黎简
朝代：清
体裁：七言律诗

今年纪岁不寻常，天正双三地百昌。七日族云趋雨水，千花如火报春光。大言弓剑虚能赋，小隐罗浮实满囊。聊倚寒梅学风格，老樵风格已颓唐。
先辈李明经相过致其弟子颜秀才贻光手札
作者：黎简
朝代：清
体裁：五言律诗

矫矫丈人行，晓村行步奔。维摩花作地，仲蔚草侵门。高弟应吾畏，先生以道尊。浅谈馀梦寐，中夜大江翻。
入村寄平叔并呈许周生
作者：黎简
朝代：清
体裁：古风

浩荡草木风，并日作秋色。九月迫上冬，十赭照一碧。孤舟点江天，归云翼蒲席。大城尘气中，黯与烟水夕。青山对白日，去住两寂寂。三山撇云波，一堠隐石壁。新寒感缓带，何必万里客。入村敛空阔，始免物态逼。村香晚逾厉，花亩多澹白。纷红避迟暮，亦觉鬓萧索。开门竹竿瘦，簇叶凉摵摵。高梢青天远，远意接归翮。虚堂灯光细，无侣来所忆。知尔心不闲，会此夜长极。江头作归梦，风水催别席。许君玉琴声，金奏乱凄激。昨日君送我，壮泪已欲滴。计日君别我，我眼老痛刺。酸风一千里，结面冰缕直。还家此三夜，离趣熟尝识。他宵大江水，与尔自叹息。叹息岭头月，岭隔月不隔。月下病怀人，吟苦抽肝鬲。惟恐雨云黑，江城深羃羃。江湖满大地，遂使汝影只。还当即出村，及汝未行役。
入村泊溪曲即目
作者：黎简
朝代：清
体裁：五言律诗

溪榕覆归舸，深黑似停云。水际紫薇发，花光残日曛。晴阴物有态，凉燠我何分。泼面吹田绿，远风交水纹。
入羚羊峡寄闺人
作者：黎简
朝代：清
体裁：古风

清江连白沙，秋昼如月色。苍然暮帆影，凉风转秋碧。舟行入青山，山青立天石。峡雨去却来，山飙顺还逆。哀狖递云屏，清切不可极。违峡已十里，隐耳凄不息。端州万家梦，上有孤月白。是时水村夜，知复当窗织。星露江上草，草根虫唧唧。唧唧复唧唧，吾闻汝叹息。叹息不能梦，有身无羽翼。
入舟
作者：黎简
朝代：清
体裁：五言律诗

楼居五月破，六月下孤舟。芦雨江声入，菱潭天影浮。水村人外夜，蓑梦鹭边秋。七月荷风冷，还登乞巧楼。
入门
作者：黎简
朝代：清
体裁：古风

熟知风波劳，久与贫贱适。舣篱葭蒲凉，回首天海黑。幸收一帆弱，不与风雨敌。入门见药烟，稚子静无色。病妇为拂衣，尘厚无气力。握手一长叹，使汝至此极。欲从病中说，病境如异域。倦视耐永望，瘦泪剩残滴。桐花杂海雨，骚索入昏夕。四月漫北风，纤骨惊寒席。
八日寄药房
作者：黎简
朝代：清
体裁：七言绝句

入春八日剧无事，便欲寄诗慵未题。定忆南樵李居士，梅花晴雪到江西。
八月一日题
作者：黎简
朝代：清
体裁：七言律诗

客怀物候逼秋分，远见秋清卧亦闻。渐渐露痕先病叶，萧萧风色与狂云。长枪绿迸江田米，归旆凉飘海舶军。何止腐儒温饱意，平淮端欲拟韩文。
八月二日作
作者：黎简
朝代：清
体裁：五言律诗

肺病畏风露，是身如晚林。月应明夜朏，秋见古人心。落日墟烟阔，停云江水深。澄怀非坠绪，眇莽不能寻。
八月八日宿伍氏园林三首·其一
作者：黎简
朝代：清
体裁：七言绝句

花影楼阴记昔游，玉钗声滑下帘钩。风廊柿叶池荷雨，十六年中此夜秋。
八月八日宿伍氏园林三首·其三
作者：黎简
朝代：清
体裁：七言绝句

烟帏冰枕暖云浮，梦醉春山不觉秋。秖觉客心孤迥绝，晚唐红袖倚高楼。
八月八日宿伍氏园林三首·其二
作者：黎简
朝代：清
体裁：七言绝句

诗人有病却无闲，伤别伤秋卧掩关。梦寄西风暮送远，白鹅潭外碧云间。
八月十一日夜见月作寄诸子
作者：黎简
朝代：清
体裁：七言律诗

病多醉少常风雨，身妥天晴仍雾云。屈指一年惟此夕，当头孤月与离群。鱼龙夜警江湖阔，鸿雁秋回关塞分。四海归舟几人在，三城哀角五更闻。
八月十五夜月下怀苏孝廉
作者：黎简
朝代：清
体裁：七言律诗

病秋清切冷苏苏，花静星稀不可孤。流水年光迟暮月，饮冰心肺苦吟须。犬矜寒吠深如豹，雁亦南飞独爱乌。海色天风浩怊怅，故人襟袂露华濡。
八月十五日大观察吴公招饮同林汪孙三君明日咏怀投赠
作者：黎简
朝代：清
体裁：五言排律

狂简钓徒侣，鲁公今有之。日思鹿脯帖，风送鳜鱼词。夙昔贫为士，泓峥气入诗。浩然来溟涬，幽绝刮冯夷。南食穷搜遍，西归卅载兹。詹詹小言赋，局局大方嗤。服野云烟重，官尊礼数卑。花砖梧日转，松障壁风吹。水凝绿天院，菊深黄叶篱。坐凉弹石濑，秋紧咽琴丝。起视霜空色，萧萧志士悲。旋亲元化句，脉脉远春移。暖响卿云溢，光华圣日为。遗音得平淡，郁思或嵚崎。律中邕喈凤，才钦大小儿。家声清以迥，乐事憺忘疲。法曲汉阳渡，歌童杨柳枝。三年向东道，此事忆南皮。玉馔庭花晚，金飙桂粟垂。城头团玉镜，酒面漾金漪。生几新知乐，谁能百罚辞。中筵神张王，促节鼓淋漓。意浃随飞动，杯阑入别离。岭云眠布被，关月照霜髭。话我邱夫子，伤心老画师。讵抛愁阿那，亦问夜何其。文字沈酣久，空明藻荇滋。檐停黑竹柏，人堕碧疏璃。有母尝羹切，沾公爱客私。烛偏花累跋，衣软露惊肌。蝴蝶他宵梦，蒹葭一水湄。众香村叆叇，孤艇卧欹危。柔翰时还作，良臣诚可思。府中今日语，身后子云疑。长揖开铃阁，严关启玉匙。九衢泼明水，初雁叫凉飔。兔窟深深急，铜龙的的迟。回头想官树，鸦影落寒墀。
八月十日挈家还村庄诗贻诸昆弟故人
作者：黎简
朝代：清
体裁：七言律诗

见大乌冈眼力明，水风花月足归情。虚将别日惊朋友，厌数饥年得弟兄。故里喜闻秋社鼓，横江闲煞戍楼钲。谁知病客幽篁下，泪作霜枝泣露声。
六月十三日晚饭后从邝氏舣斋还吾庐作
作者：黎简
朝代：清
体裁：古风

潮大村气凉，出门入积雪。絺衣生楚楚，柳浪柔泼泼。主宾故疏朗，溪山梦清切。面壁三日了，同里半夜别。胶漆成日渐，往还得风穴。灯明树间扉，犬吠花上月。弓麻母大苦，弄影儿小黠。老生无所谈，莲窗梦幽绝。
六月四日小园夜吟
作者：黎简
朝代：清
体裁：古风

有怀讵能道，坐此境太幽。佳人远于天，初月未上楼。池星动水气，青铓寒射眸。万象不在目，回薄安可收。渺然风露深，花香人亦愁。
六月廿七日周生侍尊人方伯归里书来告别涨甚道阻旬日作诗追饯之并呈平叔八十二句
作者：黎简
朝代：清
体裁：古风

识君三年前，见君无几时。六月三得书，忽已自言归。是时涨浮天，水周我藩篱。入门千里心，汗漫梦见之。汗漫不见君，见君舟上旗。浩浩东南风，阿那樯杪吹。江干出瓦檐，袅袅杨柳垂。杨柳昨夜雨，飒然秋已凄。秋色远脉脉，离心空自悲。夜短天下旦，有情谁得知。忆昔九日饮，七人君甚羸。酒冷叶索索，玉削衫飔飔。虞泉万里风，东阳几寸围。林君弹春阳，君接弹抽思。此曲各有声，此日情勿违。下山一握手，祖帐相续为。别酒续复续，离人齐不齐。星零以雨散，约惟君在兹。君既深窅居，我亦远如遗。三年共伤别，已嗟少见期。一涨即失所，风波安可追。迢遰江上山，浮沈昂以低。指顾不识路，青壁沾黄泥。去去莫复问，但去无有岐。人世虽万途，而不归者迷。喜君随亲还，家尊仍作儿。一解方岳组，实以老病㜷。愿君早置身，早遂此孝慈。君已足文史，于学无不窥。荣华茁其言，诚实为之基。似君妙年者，今日复见谁。平叔文豹变，周生祥凤仪。此后吴越间，夜气光陆离。恐有干莫精，化为雄与雌。南方有病翮，短翼养差池。君昔爱此鸟，爱其惜毛衣。今君双翱翔，我则奋欲随。岂对不笋竹，能救回肠饥。相去日以远，操心日以危。不悼江岭遥，实忧闻誉卑。期君傍日月，无翼声名飞。
六月朔日与其詹至桂洲
作者：黎简
朝代：清
体裁：七言律诗

潮阔鸣鸡送夜凉，云明宿鸟话朝光。桡声拍拍三篙水，露气凄凄数里桑。鸥鹭我今犹合社，鶠鸠天与不舂粮。南村陶令门生在，一借篮舆到学堂。
六载
作者：黎简
朝代：清
体裁：七言律诗

六载桐篁三尺坟，不因寒食始怜君。春如昨梦天多雨，别到今年地有云。燃纸蝶灰风栩栩，遗衣蝉蜕雾熏熏。刳心秃管看成冢，堕泪碑成未勒文。
其詹书堂夜中作柬苏丈介
作者：黎简
朝代：清
体裁：七言律诗

蚕人夜起绕鱼塘，尖帽长梢响密桑。曲巷狗声深转静，连村露叶远浮光。此来一月才一出，谁道两家犹两乡。更喜东邻孟东野，年逾七十也诗狂。
其詹入舟时已晴顷复微雨别后作此寄之
作者：黎简
朝代：清
体裁：古风

花压归舟水没橹，舟重村深枉洲渚。暧暧花间云外日，霏霏帆上潭心雨。雨薄烟清山有光，江水莹镜堆青苍。天池窈袅众峰影，持对我画自相当。君帆面面转湿翠，我息深深寄春睡。自非无梦与故人，梦有迷离不能记。
其詹北试且谒选赠之
作者：黎简
朝代：清
体裁：七言律诗

老马长途更着鞭，素衣聊复入长安。径须白首皈千佛，粗亦青毡寄一官。蘋草春汀江气暖，云沙昼景柳阴寒。知君击碎铜花镫，为我遥歌行路难。
其詹寄笔
作者：黎简
朝代：清
体裁：五言律诗

应想草堂夜，灯深花影深。波澜云落爪，幽怨月当心。静者妙清供，秋江遥苦吟。兴来懒不得，弦我无弦琴。
其詹得台湾兰寄我
作者：黎简
朝代：清
体裁：七言律诗

岁晚花船百里中，春飔摇裔送村翁。初矜露甲精神绿，细护霜瘢擪捻红。对我南村素心在，分根东越故山空。怜渠早作辞乡剑，不见苻坚草木风。
典衣诗答药房
作者：黎简
朝代：清
体裁：古风

故人所遗衣，厚暖胜裘袄。自从五年来，屈指最鲜好。去岁归度岭，典质尽纻缟。中念此新制，守箧著永宝。与我数卷诗，爱护壮至老。今年广州居，计拙营一饱。有如破家儿，意奢而恃少。邻逼屋渐窄，食急胆旋小。有待私自宽，孤注势难保。暂亨困之始，仅有无已兆。张君特知我，题诗慰忧懊。窘窭传颇溢，借贷辞不巧。典家如尊官，荒年仰求讨。贯用子母钱，习苦虫食蓼。
内人归省还
作者：黎简
朝代：清
体裁：五言律诗

杨柳晓依依，桃花水满陂。暖波恬恋影，香雨软濛丝。白袷空江色，青云重鬓垂。罗敷自今出，不使路人知。
再次韵范石湖五十
作者：黎简
朝代：清
体裁：七言律诗

现在将来并觉非，畸人平世两相违。鬓边落日堂堂急，陌上看花缓缓归。老鹤长鸣教子和，清蝉高唱不雄飞。近惟一睡几于道，火灭心灰恶梦稀。
写怀戏柬万华亭
作者：黎简
朝代：清
体裁：七言律诗

闰月伤春春倍长，迟迟吾老又何伤。攀枝欲絮云光热，杨柳成丝雨气苍。贳酒取欢生怕醉，舞琴能乐道宜狂。驰诗一问新宁宰，农事妨诗也不妨。
写意
作者：黎简
朝代：清
体裁：七言律诗

门外香溪绕万家，可胜流目送年华。东风拍拍春江水，一夜沈沈十里花。趋使深居如蚹裸，善能辞客属蒹葭。时平不要潜夫论，乡里无名底相誇。
写扇赠别李孝廉时伍进士同过访
作者：黎简
朝代：清
体裁：七言律诗

看尽江南平远山，云沙冰雪入燕关。此行三岁我濡滞，一问十年人往还。月店风灯愁独宿，野亭秋竹忆衰颜。秖防障面尘缁素，化作烟霏水石间。
写景
作者：黎简
朝代：清
体裁：古风

春云去地三四尺，云头深黑云脚碧。烟绵芳草湿酣青，重染晴云作天色。春江漠漠静如织，浅白分明见沙石。鲤鱼饥吸不畏人，之折桃花作鱼食。
写景
作者：黎简
朝代：清
体裁：七言绝句

朱花和影飐清波，碧草涨陂鸣白鹅。竹色斜行银箭雨，天光低沤水云莎。
冬菘行
作者：黎简
朝代：清
体裁：古风

冬十二月朔二日，大风翻江木欲拔。客来叩门遗菘菜，北雪犹能照肌滑。初如苞笋蠢可嗤，细抽不尽心卷施。叶柔未绿尚涂粉，茎薄渐黄怜脱衣。北方佳人好心手，霜鲈作鲙银鳞肥。此时断菘不照眼，素盘荐馔冰琉璃。不禁饕飨思大嚼，恐与胡蝶俱双飞。风沙迁地九千里，仅沁清斋太常齿。灌园直讶廉士妻，沸铛幸远贪泉水。故人李南涧，官厨亦骨董。食饼自号中原伧，买蔬且美端州种。几年归骨古齐州，时食还当荐首丘。可知藜苋闭关客，劳甚南魂天尽头。
冯庶常鱼山携武进黄仲则诗卷南归出示为题一诗
作者：黎简
朝代：清
体裁：五言律诗

遥怜吾与子，失意向人间。诗好得天巧，道尊严义闲。粗疏愁我长，时命坐君閒。怅惘身名事，无由出百蛮。
冯明经钦邻斯佐自广州来问樵夫秋官坊
作者：黎简
朝代：清
体裁：古风

尔已两番来，我自一番起。去腊闻尔到，实恐桑户死。我魂送尔还，风雪六十里。今来惊我瘦，我已眼似鬼。语切辄欲哭，身在则又喜。我死云壑荒，替人属于尔。汲汲著书叟，侃侃古太史。森森四乔松，翩翩贵公子。诸郎润如玉，去官清似水。为儒尔家学，贫者士常耳。倘非贫若斯，何得交至此。忆我见叟时，实自濠上始。谓我有血性，庶或识道理。同味若草木，侧身亦师弟。尔载呼我兄，亦载恭敬止。春风吹绿波，碧草芳未已。茸茸帆上雨，鱍鱍潭下鲔。空蒙水烟外，微阳耀桃李。月光递阴晴，笔兴溢素纸。归时不临河，来不能倒屣。入门拜堂上，为我问杖几。我病眠不熟，梦见或寡矣。
冯鱼山因药房南归致书
作者：黎简
朝代：清
体裁：七言律诗

五月都门人去留，侧身沧岸独披裘。路经南北淹文翰，书并风霜下钓舟。白帽从教管宁着，苍生宜付谢安忧。燕台知有黄金在，敢按真图进病骝。
冲虚观
作者：黎简
朝代：清
体裁：五言律诗

青狮与白象，门瞰两奇冈。炼液水馀井，步虚风满堂。道人似麋鹿，云叶缉衣裳。同入朱明洞，攀藤瘦且狂。
冲虚观至朱明洞
作者：黎简
朝代：清
体裁：古风

吾翁慕真侣，全家多道气。卖药蜀楚间，求书吴越地。寄书还赤明，遂欲辟灵异。高蹈携子孙，启读琼笈秘。葛令尔何人，胡必同其世。小子独往愿，亦有偕隐志。山妻伯鸾女，自结青荷带。劝筑五亩宅，多供数畦菜。不知麻姑田，何时入官税。
冶铜仿古私印破一月得三十颗夜梦李南涧来索观甚称美余曰人久云公死妄耶但笑而不答肃斋药房同坐甫议为铜印诗而觉
作者：黎简
朝代：清
体裁：五言律诗

生死感不远，此奇今未闻。秋风闭门夜，仙客渡江云。水火非人巧，尊彝證古文。应同挂墓剑，不敢负徐君。
凉风
作者：黎简
朝代：清
体裁：五言律诗

晴光结烦热，泊夜风泠泠。天气一为转，物情良自宁。长波奏响雪，万竹吟寒亭。恰当需时雨，高田百处青。
凤凰冈歌
作者：黎简
朝代：清
体裁：古风

凤凰冈名义则那，上不为巢下不能营窠。头低尾䡾噀风雨，风雨幽灵连白鹅。新风三日江刮波，浪幅如帆鹅巨艖。几疑水师营下之战舰，大象彻底行砢硪。谓之为凤何至此，曾不如凫翁江上风蓑蓑。昔时祖龙骑虎驰八极，或咤其下定有乖龙磻。鞭之泐泐不肯起，今且血赭淋陂陀。或云鲲鱼未风化，仅露其背圆番番。不然鯹苔涎甲负山立，直是神物可渡鄱湖鼍。昨者捩舵一堕此，盲风轧石船旋涡。蘋汀蒹港苦捎撇，一叶掀舞如浑脱。是能障水不障风，浪飞欲吹松杪过。玄冥吁噏卷千里，山乃不敢与水争巍峨。须臾风水两无作，碧天揭江清镜磨。三山夕阳一抹下东海，山水正赤平不颇。浮屠屼屼卓我笔，上吐紫云濡绛河。
出北郭至望仙坡
作者：黎简
朝代：清
体裁：五言律诗

北郭风花远，野香空处飞。偶然入小雨，不觉湿春衣。久客足遥望，古台横落晖。台高一峰顶，人立四山围。
出郭呈李徵君正夫
作者：黎简
朝代：清
体裁：五言律诗

一月始出郭，淡然秋色深。大江波更白，凉野日浮阴。劳苦竟何事，苍茫无住心。西风灯火夜，非汝但孤吟。
出门
作者：黎简
朝代：清
体裁：五言律诗

一月粗还里，三冬独出门。缊袍长掩体，江路自销魂。狎鹭频依桨，饥鸦不离村。四郊春意动，芳草识王孙。
出门
作者：黎简
朝代：清
体裁：五言律诗

出门逢石尤，篷底卧蒙头。梦阔不离水，身轻一化鸥。青空碧山石，斜照暮村楼。涉世犹芳洁，花香恋敝裘。
刀歌
作者：黎简
朝代：清

粤西得刀铁，云南治刀装。广东买鲛胎，锻者闽儿良。邕州王郎昔所赠，谓我深入宜提防。貂尾大帽峻耳马。送我曰之黔贵阳。是时行者在道旁，视我气色飞边霜。黔山濛濛四时雨，云气竟月蒙衣裳。深林绝谷黑路滑，伐木取道排樛芒。走匿已局一脚鬼，叫啸曾肉双女狼。丑苗自恃好身手，大环漆鞘三尺强。蛮奴赤眼肉磈礌，使与一试逞所长。阴风冷漂两雪练，白日紧绕双虹梁。刀色抱人不见人，人乃声出刀中央。千匝不放一喝止，既止眼眩犹飞扬。拱手作礼俯首视，视彼刀刃成锯铓。凌朝打门语诘曲，牛肉白酒惭跪将。自从护身还故乡，不以凶器惊殊方。几年魂梦妥故屋，一隙风雨悬高墙。幽镫睒睒试拂拭，腥藓古血交苍黄。捣巢已绝金川羌，山东献俘系名王。武库青紫韬其光，龙虎夜气成吉祥。东流汤汤粤海水，蛟龙中怒风涛狂。沈之千年无再扬，神物自合山泽藏。我去采药骑仙羊。
刀歌
作者：黎简
朝代：清
体裁：古风

粤西得刀铁，云南治刀装。广东买鲛胎，锻者闽儿良。邕州王郎昔所赠，谓我深入宜提防。貂尾大帽峻耳马，送我曰之黔贵阳。是时行者在道旁，视我气色飞边霜。黔山濛濛四时雨，云气竟月蒙衣裳。深林绝谷黑路滑，伐木取道排樛芒。走匿已局一脚鬼，叫啸曾肉双女狼。丑苗自恃好身手，大环漆鞘三尺强。蛮奴赤眼肉磈礧，使与一试逞所长。阴风冷漂两雪练，白日紧绕双虹梁。刀色抱人不见人，人乃声出刀中央。千匝不放一喝止，既止眼眩犹飞扬。拱手作礼俯首视，视彼刀刃成锯铓。凌朝打门语诂曲，牛肉白酒惭跪将。自从护身还故乡，不以凶器惊殊方。几年魂梦妥古屋，一隙风雨悬高墙。幽灯睒睒试拂拭，腥藓古血交苍黄。捣巢已绝金川羌，山东献俘系名王。武库青紫韬其光，龙虎夜气成吉祥。东流汤汤粤海水，蛟龙中怒风涛狂。沉之千年无再扬，神物自合山泽藏，我去采药骑仙羊。
初叶
作者：黎简
朝代：清
体裁：五言律诗

初叶带天碧，珑璁非晓阳。馀花露酣重，平槛雨浮凉。烟鬓沾松绿，云芽寄腻光。故阴忽已改，风软未琅琅。
初夏书怀
作者：黎简
朝代：清
体裁：五言律诗

天色作青青，夕凉生碧云。水喧蛙脱尾，林动鸟谐群。疍雨钓频过，樵风歌续闻。得兼斯二柄，何以号夫君。
初夏泛舟
作者：黎简
朝代：清
体裁：七言律诗

碧水红云相照明，不曾萧瑟亦泓峥。鲵桓心抱幽姿媚，凫渚吾兼太瘦生。苗拂软风光渺漫，山含宿雨气深清。夏初正预卿何事，破许闲情计物情。
初夏野瞩与谢荩臣
作者：黎简
朝代：清
体裁：七言律诗

山田新绿水田黄，高有凉云下日光。忽地阴晴走中野，一团风雨搅斜阳。诗人南极心情阔，老吏西津日月长。回首十年谁好在，两番门外好垂杨。
初度日谢石帆
作者：黎简
朝代：清
体裁：七言律诗

直同三宿入生朝，两得辞家不寂寥。僮仆夜听文字饮，古今人在布衣交。溪门日入虚归艇，花影年时佐酒瓢。转愧春衫蒲涧咏，彩云香雨梦魂劳。
初燕
作者：黎简
朝代：清
体裁：五言律诗

初燕柳花飞，穿花对对归。生疏惊社鼓，言语恋江扉。细识娇孩面，欢撞病妇衣。主人多伏枕，不尔昧芳菲。
初秋坳园六言二首·其一
作者：黎简
朝代：清
体裁：六言诗

桐叶无风自落，紫薇殢雨犹开。亭倚池秋独坐，门关野色谁来。
初秋坳园六言二首·其二
作者：黎简
朝代：清
体裁：六言诗

疏雨凉风待月，竹屋蕉窗挥桐。雁度云林画里，蝉吟摩诘诗中。
初秋客思
作者：黎简
朝代：清
体裁：五言律诗

已静离思入，苍茫身世浮。雨云同百里，河汉渺初秋。适土何非乐，登台我独愁。出门龙眼熟，落果打船头。
初秋寄兄
作者：黎简
朝代：清
体裁：七言律诗

仰面长星接地高，金天塞叶最先号。南归家信秋将远，西去滩声梦亦劳。黑水欲消随急雨，赤云低热落偏桃。柴门龙眼垂垂熟，故国年荒小足豪。
别其詹
作者：黎简
朝代：清
体裁：七言律诗

柳岸咿哑轧橹鸣，兰泉呜咽出山清。弱帆恰稳支床卧，壮岁频为采药行。竹笋糁羹家食好，藤花吹梦病诗成。今年君有西峰月，长为何人发笛声。
别后
作者：黎简
朝代：清
体裁：七言律诗

别后客庭庭草深，隔帘白雨过空阴。云边孤鸟带行色，城上暮天冥去心。绝调征尘大道曲，持情芳桂小山吟。九州漠漠相思远，海色烟光到梦衾。
别后呈同饯诸君
作者：黎简
朝代：清
体裁：七言律诗

客散天寒江雨深，潭云低合去帆阴。谁家柳树胜回首，今夜梅花无限心。试梦风波劳反侧，离筵山水泥登临。英韶迎送多奇石，不许怀人日拥衾。
别席
作者：黎简
朝代：清
体裁：七言绝句

水光山暗月平沙，船尾东望生曙霞。坐残竟夕离筵酒，归卧清秋绕屋花。
别平叔
作者：黎简
朝代：清
体裁：古风

离怀感风云，澹澹海水凉。握手波彯衣，人面寒夕阳。自从识君还，日日轮转肠。偻指一百日，悲欢数苍黄。夜夜作别梦，旦旦同一堂。充日以为岁，百年未觉长。几日出村来，无梦神已荒。魂魄若散木，波涛掀客床。一日百相阻，一语半或忘。吁嗟乎平叔，吾老深可伤。颓龄破四十，齿落视茫茫。聪明战哀乐，一往难自当。精枯眼出骨，有泪不成行。亦知心血衰，悲极舌转僵。路长语言短，西景上风樯。后会天地间，病躯无复强。以约慰目前，有约则有望。时日费山川，何日更何方。熟知此别阔，有别无商量。但以今昔心，共兹明月光。或于时命外，此愿得一偿。一偿岂不喜，悲乃倍寻常。恐汝须与眉，似我今日苍。各自出小像，共诧谁家郎。勉君千秋事，诚实有文章。才学两相资，其过或相戕。吾知君必传，无使心飞抢。浮沉元气中，此物真金刚。功名旦暮取，汝归其勿忙。入门语仁兄，岭海此古狂。愿为梁溪水，日夕绕君傍。
别怀
作者：黎简
朝代：清
体裁：五言律诗

条风荡情树，初景奏言禽。春屿烟波暖，村花楼阁深。吟怀若怨女，别日对离琴。芳草空庭暮，归人万里心。
别意
作者：黎简
朝代：清
体裁：五言律诗

草草落花了，茫茫离思生。雨兼潮有信，春及客争程。涉世留儒术，将诗让画名。食贫还避谤，云壑代深耕。
别李潜夫归数日舟中得诗寄之
作者：黎简
朝代：清
体裁：五言律诗

松阴纡护海，山影远如云。叶拥秋帆转，风冲阵雁分。暮怀寒草色，离席宿香熏。溪曲芙蓉馆，深花夜梦君。
别范上舍璧如
作者：黎简
朝代：清
体裁：五言律诗

暮节风霜逼，君能惜我寒。晚归薪水短，儿未得亲安。别日乡心里，危躯众口端。无论路遐迩，亦有涕汍澜。
别虚舟二首·其一
作者：黎简
朝代：清
体裁：七言绝句

日照城门君出城，四更楼月澹新晴。满城云气深谈在，一夜风潮已暗生。
别虚舟二首·其二
作者：黎简
朝代：清
体裁：七言绝句

昨日椎碑浴日亭，掠檐斜照下东溟。禁他水上亭前白，别汝山来梦里青。
制笠
作者：黎简
朝代：清
体裁：七言律诗

旧雨怜锄几茎竹，新晴评捡廿番花。细如织席粗编苇，深住春村少在家。湖上鱼舠兼载鹤，田头牛背共归鸦。半生一笠行藏在，老畏秋风识孟嘉。
削迹
作者：黎简
朝代：清
体裁：七言律诗

生如草木真为死，士有诗书亦可贫。削迹返心求故我，卖文随力饭饥人。流行适有皇天祲，安静元知圣主仁。昨见老农途路说，今年风雨正停匀。
前尘
作者：黎简
朝代：清
体裁：七言律诗

病甚仙郎忆旧师，山人芳杜对华芝。窜生南国心怜橘，送老西山杖蹙颐。苍海白鸥元浩荡，赤明丹凤日葳蕤。追风瘦马前尘阔，识路还思带好儿。
前辈陈秀才邕州还广州别二十馀年寄书来促一见约以十一月初旬也
作者：黎简
朝代：清
体裁：古风

君从邕州来，田多土人少。伤心年倍丰，千里鬼不饱。前年旱死种，今年尽苏槁。中有同室魂，田头哭秋早。生为不及新，死为不能保。野兕饫不食，蹂蹴任颠倒。君去受饥饿，生还迫垂老。秋风江声窄，涸石长牙爪。尊严蛟龙宅，叫啸豺狼道。三年炙暵日，磊若铁顽矫。砺确滩势大，陵轹客胆小。不归身幸存，归矣命草草。忍使百年人，疾付一过鸟。下来生涯宽，回首死境了。梦中犹哀猿，魂冷江水晓。寄书问穷村，寒拥木棉袄。七年江海思，心战波浪搅。高歌晏入市，籴米笑此獠。离衷积少壮，迂颜忘丑好。自枉昔寄书，诗格破冥窅。久别欣会合，变故怆怀抱。孤庐寡时务，闻见转电扫。兹往不可违，此士实俊造。庶尽八拜礼，欣捧廿年稿。北风凤皇冈，揭海洒木杪。平时一烟艇，昂头出漂渺。离忧弥牂牁，往共析堇蓼。
北风
作者：黎简
朝代：清
体裁：五言律诗

北风翻海云，云重雨轮囷。雨盎山泥醉，花颠春赤贫。离怀天外水，怨绪水中蘋。蘋草汀洲绿，江南得句人。
北风
作者：黎简
朝代：清
体裁：七言绝句

四月北风西潦翻，如山赤浪满城喧。家书中晷题犹湿，不到昏黄船到门。
北风篇
作者：黎简
朝代：清
体裁：古风

北风欲使南海翻，万怒一泄双洞门。檐端木叶鸟鼠走，巷口朔漠云沙昏。樵夫客帐梦水村，水面一点浮人烟。海势吞沙浩无地，风力揭波声塞天。万物簸扬一室静，古佛跏趺居士病。龛火不摇冻似水，霜筠自戛清于磬。夜来知尔梦亦劳，魂弱不竞江波高。娇雏恶睡自呼被，游子病躯谁赠袍。故人别尽沧江晚，但坐不归伤别远。南飞一听鸿雁啼，北寒阔与江湖满。明日空天秋照水，八尺蒲帆尽情展。尚有寒花村屋深，未觉疏篱酒杯浅。
十一日韩大夫东老林上舍哲侯复置酒以予足软移宴三元宫与汪孙许李诸公作
作者：黎简
朝代：清
体裁：古风

昨日高远多悲心，花露酒痕并泪襟。江山眼老今古阔，溟渤气大风云深。今日开筵接平野，平芜山阴澹潇洒。瑶笙石磬静白昼，落叶飞禽乱秋瓦。黑横双塔压长影，瘦削两峰胜一把。昨暮清泠上界钟，复此因依旧游者。七人三日两追陪，七人明年能复来。天青白云一雁哀，稻粱满地鸩作媒。饥鸮鬼眼秋更碧，叫风啸火焚大槐。诸公鸿冥何纂哉，抒忧作达恋馀杯，别后眼前同有怀。他时东西南北梦，共此日月金银台。夕阳满面风满袖，琳宫宴罢群仙回，秋崖冷花明不开。
十一月初八日题
作者：黎简
朝代：清
体裁：七言律诗

前相捐踵后相怜，生死乘除入两年。梦倚新人防有泪，礼仍吾妇可无缘。惊弦畏看初亲药，识字从知复堕禅。应笑儿夫懒耽睡，独听蟋蟀月同眠。
十一月十六日暮泊舟海幢月上饭讫书松雪堂额明日还村庄作诗纪事赠觉周海光澄波三上人·其一
作者：黎简
朝代：清
体裁：古风

炊烟起万井，合作行云苍。不能变朱霞，仅滃日气黄。日色在鸦翎，集集下大樯。俯视语其俦，城廓何茫茫。凄然又朝暮，浩然欲风霜。顾彼郁暖尘，渐上为寒光。天半已果腹，人间方聚粮。中流我回首，知还鸟归翔。吾知烟中人，梦冷蟋蟀床。谁怜江上客，夜书松雪堂。
十一月十六日暮泊舟海幢月上饭讫书松雪堂额明日还村庄作诗纪事赠觉周海光澄波三上人·其三
作者：黎简
朝代：清
体裁：古风

村寒梅已花，花外客归来。晴云照行袂，暮天多别怀。回忆江上寺，烟雾生香台。城遥月亭亭，江阔天皑皑。风前一夜钟，世人醒者哀。问师广长舌，可得此辩才。言语文字门，此复何有哉。病樵亦枯僧，委形如膍胲。夙昔𢤱悷性，返作儿未孩。从师取筏喻，相与为无涯。
十一月十六日暮泊舟海幢月上饭讫书松雪堂额明日还村庄作诗纪事赠觉周海光澄波三上人·其二
作者：黎简
朝代：清
体裁：古风

禅天若止水，万象透底彻。我影如高枝，交堕碧海月。忽惊千年来，复得松上雪。划然横江鹤，皎皎照榕樾。清飔骨洒然，真色眼厉绝。一声人间世，冱合万古热。大师伸右掌，扶我久肺疾。阶戺莹瑶石，须眉刮精铁。光宣九层台，人寿六年别。
十一月十六日石帆由青萝嶂来村庄予以病后不能夜谈既睡潮生石帆亦去却寄
作者：黎简
朝代：清
体裁：七言律诗

船头花影松梢月，记取今宵吕石帆。中夜鸡鸣并狗吠，先生村北破村南。忘言去染诸香树，得句来从滴水岩。我病早眠君亦醉，梦中离绪续深谈。
十九日雨滂沱之馀油油若酥有秋之喜同于农夫
作者：黎简
朝代：清
体裁：七言律诗

昨夜看云黑作团，已屯风色酿空寒。中宵海啸舟如鹜，正旦檐平雨似磐。大火炎炎净鹑次，九渊肃肃动鲵桓。东南十郡三千里，阊阖凉飙一气欢。
十二月十二日题寄内子病中·其一
作者：黎简
朝代：清
体裁：五言律诗

年月争相暮，风云不竞愁。独眠君受梦，同病我登楼。衣薄宜今岁，天晴似晚秋。归应与春色，几日到花洲。
十二月十二日题寄内子病中·其二
作者：黎简
朝代：清
体裁：五言律诗

别路无远近，出门成越秦。情人长梦死，畸士例居贫。鬓影看书夜，庭花入镜春。日来应减药，风景况停匀。
十二月十六日省垣作
作者：黎简
朝代：清
体裁：七言律诗

堪笑诗翁李玉溪，今年初作衮师诗。世情到我怜还誉，命数询人好却疑。眼里外孙行已疾，忧来慈母慰非迟。将归寄语休忘了，百子火麟灯九枝。
十二月廿六日别竹平安馆还家园见竹外梅花有作
作者：黎简
朝代：清
体裁：五言律诗

还家物已残，我竹自平安。回首春城暮，无人月砌看。此君矜道气，主者亦儒酸。不有梅花在，先生太苦寒。
十八日望雨
作者：黎简
朝代：清
体裁：七言律诗

水柔苗软已吹波，日紧风枯又损河。云汉夕秋阴一片，海山朝爽碧无多。绿章遂动清泠气，槁木虚听大小和。安得无田有家祭，众香厨煮五仙禾。
十六夜作别李孔昭
作者：黎简
朝代：清
体裁：七言律诗

不喜秋声畏月光，秋天连夜费更张。今宵暗雨随风细，古屋青灯送影凉。身入中年辞美睡，邻无高树写哀商。我琴君手殊忧乐，借尔中声出玉房。
十四日喜雨
作者：黎简
朝代：清
体裁：七言律诗

云色溶溶欲作霖，雷风蕴藉气沈沈。石能为火融为水，天肃至阳行至阴。鹤背空清远山碧，芦湾波沸晚河深。红羊故鬼黑灰下，莫怨寒泉沾楮襟。
十四日退庵二丈席上纪事示诸故人
作者：黎简
朝代：清
体裁：古风

出门向东村，东风杂花香。昨夜石路月，尚馀寒水光。潮来挟海雨，避雨致公房。苍头亦中歇，赤牍因得将。飒飒涷雨去，浥浥秋云凉。翛爽林水兴，素友已满堂。风俗本香国，饮食皆芬芳。浮浮花蒸烟，皎皎餈捻霜。开筵看风云，郁浡玄以黄。华嵩塞虚空，橐籥大歙张。惊雷攫虩虩，巨雨悬硠硠。激水欲浮履，洞地如塌墙。来频失其威，敬畏而安详。肃然匕箸间，俨然尊俎旁。以兹验吾徒，得主故有常。西山晚致佳，垣东微夕阳。下走走相告，赤脚来踉跄。乍迸地上火，遂刳门外樯。其上小井干，飞落百尺强。是时母方绩，忽起倾盈筐。急趋学语孙，独在西耳房。方自握硕果，笑口粲欲尝。痴鬟却走匿，匿我读书床。笑谭复晚食，安步西归庄。庄门自仰视，樯杪天苍苍。天道有喜怒，吾气须大刚。书示我君子，此日不可忘。
十月中旬薥茶已开于花下作
作者：黎简
朝代：清
体裁：七言律诗

预恐主人春作客，深红硬绿小春看。入门自媚都如此，对酒当歌相耐寒。霜后园林三径紫，风前枝叶寸心丹。未能暂判芳情了，遮莫将身与尔安。
十月五日题客馆壁
作者：黎简
朝代：清
体裁：七言绝句

入门舟梦眼模糊，错莫堂前三丈梧。今夜隔墙官树影，一更新月四更乌。
十月十五夜步月欲往访何蘅圃闻其圃中亦有梅花故自欣然以病后不良于行亦自中止作长句寄题其壁
作者：黎简
朝代：清
体裁：古风

北风吹云扫重黬，中天见月如寒潭。自为昼人抱冰雪，爱此夜气凝清酣。万人海上波既静，官树藻荇空明涵。广衢泼汞人堕镜，波浪搅作吾衣衫。幽寒不阻老子兴，别墨欲与畸人谈。北门诗翁作老圃，十亩桑者休长欃。荧荧吟灯出竹屋，一点定光如佛龛。故人已类退院衲，独处又似抽茧蚕。中园大树拾枯朽，亦可茶灶供清甘。霜篱晚缀九月菊，十月早有梅苞含。满城尘梦万苦乐，独此吹破花二三。长衣笼袖影极瘦，青眼刮膜天微蓝。城南八月留饮处，有客病发霜丝毵。君今回首秋雨下，可忆石鼎并石帆。石帆诗气橐籥壮，乃可鼓动花巉巉。吾诗有得或一句，严净亦复神明勘。如斯消息天地内，不许软足行一探。出门百武去何适，街西落穆敲僧庵。怀人不能一贾勇，司夜又咤篮舆担。行行负手咢仰面，落叶锵如巾堕簪。四维虚空不可见，心与乌雁飞向南。南方水云一万顷，归趣浩荡无人监。御风泠然换道骨，清梦晓浴西山岚。
升父相送便游鼎湖时方九日一宿出山而别
作者：黎简
朝代：清
体裁：古风

城中酒杯城外山，山光饤酒青环环。低头黯淡饮别酒，酒中片云行自还。落日汀沙水波涌，入城冠盖云阴动。峡风䆗窈抽帆缩，山影嵌崎压船重。但惜峰回急背人，安知雨散来旋踵。下院晓备登山舆，两竹尺板双脚虚。远离梦想半生足，行且观空参鼎湖。初行溪驶岸壁削，五里七里渐崖崿。冷风呼耳窖地深，裂石迎人力藤缚。天地去远日月冥，云露来沁肌骨薄。楼殿光炯松柏黑，幽钟一声千叶落。龙湫百丈看不得，以袖障面雨漠漠。僧言两月山雨少，声势十过六七约。往时祷龙致雨处，石亭冲去柱折脚。天龙回合万雷斗，艮鳌空洞四山弱。客来夜惊潭水移，卧恐山门无住著。老僧心寂如佛灯，一粒明光定中阁。语残木樨天散香，俯䁡万叶霜有光。始惊九日坐斋禁，不见茱萸浮酒觞。凌晨出山顾山色，忽觉别思来苍茫。佳人好山两难得，并作一别那可当。不如城阙一挥手，牂牁箭急犹寻常。今朝白水何作恶，荻风吹泪波湔裳。遥知山中老和子，斋罢摊饭扃云房。出山之水故人梦，自此送人还故乡。
升父诺予致人参诗以订之
作者：黎简
朝代：清
体裁：古风

贫甚病亦甚，动欲求参苓。五藏所栖神，窃语笑且惊。此风不可长，是事恐易成。何来佳公子，使我居不宁。或亦有一道，其身如破城。异药难再得，转似不继兵。又如养骄儿，饵之呼不应。夜来方寸间，髣髴如有听。作诗报公子，深类影答形。君能为神释，勿使炎凉争。纵不饥饿死，何如安乐生。
华首台后至洗衲石
作者：黎简
朝代：清
体裁：古风

登顿倚灵迹，隐见觌神搆。阴窈风雷蓄，阳林笙竽奏。铁石积古寒，玉条媚今秀。造物视讵给，化迹信不谬。虚堂清鳏睡，夜点误崖溜。瀹茗持露重，披衣拥云皱。纪辞待后感，烛壁惑前镂。凌晨续奇步，竟日索异觏。冥冥烟萝啸，至人讵能遘。
卓上人送漳兰花茎一朵淡绿奇香作诗谢之
作者：黎简
朝代：清
体裁：七言律诗

麻姑纤爪小姑心，日暮风吹幽且深。同臭不殊千里雨，独歌宜奏一弦琴。室虚生白香逾静，石气皆青秋许阴。居士多花尽禅味，忘言而悟未忘吟。
南华菌
作者：黎简
朝代：清
体裁：七言律诗

粳米沈蒸禾秆熏，崇墉阴屋沤氤氲。有根亦幻饶青李，无种还生摘紫云。可杂官厨沾肉味，差同春茗作靴纹。山中苍石朝阳气，香饭斋期食不贫。
南村老将
作者：黎简
朝代：清
体裁：七言律诗

南村老将西津吏，柳似寒云署似冰。梦断塞垣谈石虎，箭飞江月答风鹰。先人兵法传心拂，爱我诗思苦行僧。事业秖须交令弟，龙门声望虎门增。
南海神庙怀亡友李南涧
作者：黎简
朝代：清
体裁：古风

海日入殿光珑璁，翻波荡日飞赤虹。绕楹抱栋不得住，蛟螭四走光熊熊。衮衣流云月满容，心约一寸肃万松。晦明云雾寒敛面，如有神物循人踪。钩瘿大叩鸣绿铜，十仞殿壁鞺鞳空。徘徊外视白一气，海色直入阴晴中。宁知万年黑波底，犹有法物羁求雄。雨檐风廊建文石，刺史一版墨藓浓。昂藏古貌如老翁，其馀高卑若儿童。摩挲未有毡槌从，掌至汗石不可通。忽来感逝忧丛丛，大云山人出山东。南来碑版搜拓尽，是地昔曾来此公。呜呼遗墨近未脱，湘漓魂魄栖何峰。昔闻一鼓走沧海，沧海陵谷重相逢。焉能招魂致鬼友，起尔灵气寻灵宫。文鱼青虬足水国，霞衣霓裳朝海宗。髯乎挥手入浩荡，神与游戏于无穷。送之飒去遂千古，出入侍从双虹龙。莲花师子山色晚，颓景千里层波红。翕然光敛水气上，顾视衣带寒有风。兹游忽感生死别，此生恐以多情终。
南海神庙怀亡友李南涧
作者：黎简
朝代：清

海日入殿光珑？，翻波荡日飞赤虹。绕楹抱栋不得住，蛟螭四走光熊熊。衮衣流云月满容，心约一寸肃万松。晦明云雾寒敛面，如有神物循人踪。钩瘿大叩鸣绿铜，十仞殿壁鞺鞳空。徘徊外视白一气，海色直入阴晴中。宁知万年黑波底，犹有法物羁求雄。雨檐风廊建文石，刺史一版墨藓浓。昂藏古貌如老翁，其余高卑若儿童。摩挲未有毡槌从，掌至汗石不可通。忽来感逝忧丛丛，大云山人出山东。南来碑版搜拓尽，是地昔曾来此公。呜呼遗墨近未脱，湘滩魂魄栖何峰。昔闻一鼓走沧海，沧海陵谷重相逢。焉能招魂致鬼友，起尔灵气寻灵宫。文鱼青虬足水国，霞衣霓裳朝海宗。髯乎挥手入浩荡，神与游戏于无穷。送之飒去遂千古，出入侍从双虹戏。莲花师子山色晚，颓景千里层波红。翕然光敛水气上，顾视衣带寒有风。兹游忽感生死别，此生恐以多情终。
南海神庙观龙取师子洋
作者：黎简
朝代：清

木棉花如赤城赤，花外玄云铁为壁。中有峥嵘雪山白，内洋水立天柱直。欲作波涛无暇力，九阍虎豹万骑随，二仪虚空一声塞。羲和张驭日濡轨，雨师无权水雹石。圣人御天神物驯，安堵万族嘘吸匀。天池不扰北冥翼，龙势直朝南海神。已饫鸿濛翻覆重，不大声色阴阳分。云中犹垂尾百丈，阿那欲上不得上。有如天帝曳尘拂，雨脚如丝出仙掌。忽然竟入云切平，一雨天下三日晴。百川得之皆倍盈，乃知江海下以益。龙屈神渊蠖一尺，二物相需乃谦德。
南海神庙观龙取师子洋
作者：黎简
朝代：清
体裁：古风

木棉花如赤城赤，花外玄云铁为壁。中有峥嵘雪山白，内洋水立天柱直，欲作波涛无暇力。九阍虎豹万骑随，二仪虚空一声塞。羲和涨驭日濡轨，雨师无权水雹石。圣人御天神物驯，安堵万族嘘吸匀。天池不扰北冥翼，龙势直朝南海神。已饫鸿濛翻覆重，不大声色阴阳分。云中犹垂尾百丈，阿那欲上不得上。有如天帝曳尘拂，雨脚如丝出仙掌。忽然竟入云切平，一雨天下三日晴，百川得之皆倍盈。乃知江海下以益，龙屈神渊蠖一尺，二物相需乃谦德。
南海道中夜雨寄怀邱明府铁芗并问赵渭川归予诗本
作者：黎简
朝代：清
体裁：古风

疾雨船头扫船尾，雨云意仅丈尺耳。却令竟夕江上流，尽作万波趋一舟。身心轩轾睡不得，远别新知泥胸臆。邱侯别我五月残，六月已度大庾关。一官去郡三千里，几夜新秋十八滩。南风吹雨北过岭，雨急同时接深警。水石秋来势渐严，江湖凉动天俱永。金台声价君骐骥，泽国东南予舴艋。也知远意系夙昔，何有相思到萍梗。此去倘寻赵渭川，归我诗卷为我言。七月七日风雨夜，故人天末有营魂。
南湖曲
作者：黎简
朝代：清
体裁：七言绝句

片云飞出小湖东，浪打红襦雨打篷。深花浅水船颠倒，受尽南湖一夜风。
南雾
作者：黎简
朝代：清
体裁：五言律诗

南雾万物湿，西云千丈高。此身有大药，无病取微劳。识路非老马，归心歌大刀。江流日以急，书札限风涛。
南风
作者：黎简
朝代：清
体裁：五言律诗

海日苍苍落，空云崿崿高。南风平动地，北岸陡崩涛。雨势蛟龙蛰，村声木叶劳。弱灯无定力，坚坐息群嚣。
卮言诽谐调
作者：黎简
朝代：清
体裁：古风

诗真能穷人，作者不避穷。不避穷固然，诗亦未必工。徒令我年寿，概付幽忧中。知四十九非，已复五十翁。断手太瘦生，折腰陶朱公。面垢一寸黑，尘光十丈红。又悔不作诗，久如仍未通。二事谓有命，老生聊取容。不者万变化，谁能出其宗。诗穷以诗遣，与楔出楔同。诗人自怖畏，无病作病攻。我则真穷人，人曰真诗翁。诗翁有何得，鬓影飘西风。口哦五言诗，目送千里鸿。
即事
作者：黎简
朝代：清
体裁：五言律诗

野凉青动浮，山映雨明楼。蝉急日趋短，云飞天欲秋。菁华极物态，河汉滥觞流。阅理随时运，渊明即事休。
即景
作者：黎简
朝代：清
体裁：七言律诗

四月鸟飞村路深，松篁天色碧沾襟。风光漠漠伤情阔，烟水腾腾入眼阴。病懒瘦狂真自弃，露蝉霜鹤托高吟。吹笙旧卜三层阁，东望罗浮岁骤骎。
即景
作者：黎简
朝代：清
体裁：古风

碧云晓亭亭，昨夜雁来声。沙光露月白，山色水村明。影先倦鸟息，吟切寒蝉清。落叶一何苦，非风汝自轻。
即景写怀寄示其詹
作者：黎简
朝代：清
体裁：七言律诗

馀寒未散结阴长，四野天低见水光。初叶墙头映雨碧，高花楼角过云香。生平已远年半百，夜梦多端春渺茫。老觉苦吟思太郁，不禁言语却颓唐。
即景有怀书寄虚舟
作者：黎简
朝代：清
体裁：七言律诗

黤黯春寒欲雨时，东风三日尽情吹。落花流水光阴似，白发青山主客谁。世少愚公多智叟，吾师老子复婴儿。用长君却长于拙，转怪蓝田晚不痴。
即景绝句三首·其一
作者：黎简
朝代：清
体裁：七言绝句

海日苍茫入雨天，人家汹涌上炊烟。斜欹一道白玉□，襻断百株红木棉。
即景绝句三首·其三
作者：黎简
朝代：清
体裁：七言绝句

土狗蠕蠕动绿莎，青蜓款款点清波。眼前观化何曾化，拂岸水痕漂蚬蛾。
即景绝句三首·其二
作者：黎简
朝代：清
体裁：七言绝句

横江汃汃浪淘沙，南少东多风雨斜。刻意送春春不去，溪流三日入村花。
即雨感咏江上柳树·其一
作者：黎简
朝代：清
体裁：七言绝句

日暇风清欲晚时，极天剩雨片云迟。江山无物胜秋态，略与垂杨最弱枝。
即雨感咏江上柳树·其二
作者：黎简
朝代：清
体裁：七言绝句

病妇当时药烟阁，弱魂轩轾梦如烟。东风盎盎春愁湿，坐见风中雨后绵。
去冬谭康侯见寄鹏鹤篇拟仆非其伦甚自惭还乡无事作长句答之且广其意
作者：黎简
朝代：清
体裁：古风

君所比予予不安，我乃得过且过之号寒。君不见一身蹭蹬林莽下，无力飞抢蓬艾间。风栖覆背仅两叶，野食果腹无三餐。此鸟羽毛昔斑烂，人疑幺凤来丹山。天今雨雪蠕蠕尽，予所拮据衣褐残。去年鹊巢不占高树颠，多雨以风水浸田。田无滞穗草不稗，空仓之雀过我而长叹。鹪鹩覆巢小枝折，鬼车洒血平芜殷。飘风断蓬似堕羽，陨星坠石惊弹丸。自知微肉远鼎俎，鸱鸮掉头以我为鼠肝。北冥有鱼名曰鲲，化为大鹏古所闻。左翼覆木公，右翼覆金母，北徙冥海南至天池滨。吾知此鸟不世出，一出天地相掀翻。中天之衢遇希有，始肯各自相为言。立谈斯须一食顷，龟台鳌柱三千年。吾族可闻不可见，见亦谓是阴阳昏。当其末风者，颠蹶销精魂。我今道之犹怯然，乃君远贻鹏鹤篇。鹏则吾弗能，鹤则与君同轾轩。我或华亭老仙骨，爱尔霜吭始发声清圆。何时待君羽翼满，与翔寥廓游汗漫。朱方赤壁并青田，乘彼白云归矣乎仙仙。
去家
作者：黎简
朝代：清
体裁：五言律诗

去家无百里，入梦有千端。身并妻儿瘦，秋先疾病寒。行踪持道在，诗草迟人弹。未自忘情得，忧心愧达观。
去年得侯贞友书言读书润州书院即海岳庵故址
作者：黎简
朝代：清
体裁：七言律诗

第一江山第一楼，夫君吟咏坐楼头。春江花月何人夜，烟雨金焦两点秋。北固成亏蛮触战，南朝凭吊古今浮。肌肤冰雪神仙窟，还忆牂牁五月裘。
县城得黄五家问寄黄五燕邸并示陈静斋
作者：黎简
朝代：清
体裁：古风

前年君北征，遂无人倚门。今年君北征，又无人鼓盆。自君之出矣，妻病亦离魂。为尘为日景，浮沉随□辕。一身三百日，日日昧朝昏。但能伏啽呓，一路说中□。□□□日黄，雪冻天地浑。长途变寒暑，短命辞本根。留语陈静斋，为妾达郎言。妾气悬一丝，尚可待郎还。庸医甚鬼伯，摧堕不可攀。便我百体僵，而无星火温。生别成死别，此恨何能填。闻兹转自慰，已复为汝叹。今我丧严考，敛厝差小安。昔时诀亡妇，握臂留爪痕。亦于咫尺地，少尽骨肉恩。知汝亦报恩，遂恝心所敦。奈何八十翁，长病已三年。哀伤亦云多，富贵且勿论。西风吹金台，骏马嘶夜寒。南归夜夜梦，天阔梦易残。知汝与新鬼，两嗟行路难。近者张叔子，痛哭涕汍澜。以彼脊令孤，对汝鸳鸯单。荣华间枯瘁，人理难苟完。何如孟德曜，永随梁伯鸾。艰苦两儿长，贫贱独行尊。昨日傍鸡栅，大雨趋雁田。遥指雌雄霓，其下橘柚村。
又与虚舟
作者：黎简
朝代：清
体裁：七言律诗

两年一月作离群，残腊初春再访君。风壮城飞万松雨，昼寒檐落五山云。已成鸥鹭频来往，欲以丹青佐见闻。爱尔雅言无孟浪，不言时亦溢幽芬。
又寄四绝句·其一
作者：黎简
朝代：清
体裁：七言绝句

细雨春波夜窈冥，知君时梦众香亭。梦经烟水青萝嶂，日日青萝似梦青。
又寄四绝句·其三
作者：黎简
朝代：清
体裁：七言绝句

诗人生子不虚誉，四岁真能读父书。待我添丁作昆弟，经生家训合菑畬。
又寄四绝句·其二
作者：黎简
朝代：清
体裁：七言绝句

芭蕉叶破竹竿横，风雨辞春不忍晴。病身将梦虚舟似，更作春波拍拍声。
又寄四绝句·其四
作者：黎简
朝代：清
体裁：七言绝句

东西樵五百虚屏，北苑驱山遣五丁。便合南华新注脚，道书闲对道山青。
又答宋芝山生朝见怀之作
作者：黎简
朝代：清
体裁：七言律诗

八十慈亲五十儿，君情方动我心悲。终年久病忘今日，万里劳人有此诗。回首鸡坛多故鬼，是身樗社占生枝。漫矜宋玉新知乐，临水登山又远离。
友人二妓佐酒索赠二绝句·其一
作者：黎简
朝代：清
体裁：七言绝句

采得荷花挑两筐，两头怜子在中央。一肩莫自有偏薏，看见重轻人在旁。
友人二妓佐酒索赠二绝句·其二
作者：黎简
朝代：清
体裁：七言绝句

桃花红照李花白，病始胜娇酒始醺。人间秖有三分月，杜牧司勋属二分。
友人欲拉予访墙头有竹人家予为赋家园竹亦申礼防使之自持也
作者：黎简
朝代：清
体裁：古风

忆我门前水天绿，病躯朅问平安竹。高空泓峥月皎皎，暗鹊惊飞霜簌簌。此时水涸溪鱼瘦，任与风天戛哀玉。药烟阁外伤心地，旧梦荒荒空古屋。众香亭亦竹一束，翠袖天寒在空谷。携子闲行忽眼明，竹外梅花媚幽独。
友人生日予以妻病归村庄寄寿
作者：黎简
朝代：清
体裁：七言律诗

十日春波两番船，柳花天色搅红棉。镜琴别绪伤徐淑，儿女诗情与茂先。近畏新知看旧泪，昨当低唱又离筵。还能生日轰腾饮，愁卧花边梦酒边。
友人相过扁舟邀同诣沙桥问卜至清溪湾大风雨回舟入赤花叩舣斋主人不值归而作歌纪之
作者：黎简
朝代：清
体裁：古风

大乌峰黑喷浑浑，一歙张顷满县云。望云欲止止复出，旱遇雨吉良足欣。去年数开避暑席，凫鹥久狎今相识。君何形势自苍黄，我见湖山旧青碧。清湾田气阴芃芃，碧江雨失八九峰。千峰黯澹半峰赭，疑误船尾斜阳红。乃是崩冈照江水，映带沙桥石色紫。秖应卖卜肆下帘，自恐虚舟谷无底。我决急归归不疑，欲去风辄吹还之。回舟北入赤花滘，赤花村人犹未归。遥知上冢衣亦湿，不见叩门人正饥。忍寒相背窄促膝，五里花阴一篙疾。蓼岸清光暮潮满，桑檐夜色炊烟出。草堂灯影七尺身，松杪天凉一痕月。雨晴悲喜互成亏，四十馀年昧道机。少安君且观无妄，寡悔吾今念在兹。有怀劝尽杯中物，未了须交膝下儿。君不见今年树上鹊，作巢不占最高枝。
友人赠擘窠笔歌
作者：黎简
朝代：清
体裁：古风

昔年走雨上宝积，雨势东洒千丈壁。寺门回瞰松上日，石色玲珑冷光射。千年古藓黏细云，云气波折如古文。当前得句日月侧，下欲濯笔沧溟滨。此时樵夫非世人，此笔尚为麋鹿群。何日良工得狡兔，去岁郢人贻宋斤。虽有如椽何暇计，不见农夫叹悬耜。何如市上买鸡毛，借米堪书数行字。笔乎惜汝不及时，何当携汝中原驰。劳劳白首须我友，岁岁赤贫馀此锥。他时五岳访樵子，萝径石门寻旧题。
友人送西樵无叶井泉
作者：黎简
朝代：清

璇源不汤汤，静贮岳色绿。君汲一尺天，范此满盎玉。清碧凝坚光，莹若不可匊。以指试一染，寒棱属相触。颇疑邢州砂，砺之未滑熟。我忆山上井，井上翳乔木。木叶到井口，水气鼓井腹。水力重浮荡，叶势轻蹙缩。此以得异名，生是天使独。猿狖顾其影，秋净日肃肃。一声哀入云，众树冻尽秃。惟彼外不入，浩然者内足。使之出山流，至海不肯浊。樵夫嗜茗饮，瘠气伐我肉。兹泉格兹理，踵息不远复。吾当挥参苓，就此课僮仆。养亲尽吾年，归矣结茅屋。
友人送西樵无叶井泉
作者：黎简
朝代：清
体裁：古风

璇源不汤汤，静贮岳色绿。君汲一尺天，范此满盎玉。清碧凝坚光，莹若不可匊。以指试一染，寒棱属相触。颇疑邢州砂，砺之未滑熟。我忆山上井，井上翳乔木。木叶到井口，水气鼓井腹。水力重浮荡，叶势轻蹙缩。此以得异名，生是天使独。猿狖顾其影，秋净月肃肃。一声哀入云，众树冻尽秃。惟彼外不入，浩然者内足。使之出山流，至海不肯浊。樵夫嗜茗饮，瘠气伐我肉。兹泉格兹理，踵息不远复。吾当挥参苓，就此课僮仆。养亲尽吾年，归矣结茅屋。
双剑行
作者：黎简
朝代：清
体裁：古风

双剑模糊若枯铁，螭头无齿蛟背裂。但馀昔日一行字，曾蚀中原几人血。风尘沉霾昏古寒，破我四百青铜钱。儒生失志坐槁木，得此意气如波澜。磨冶刷剔光红斑，砺石触处星火繁。盲风黑雨悬夜壁，暗若有物虚无间，使我梦寐不得闲。
古意赠友
作者：黎简
朝代：清
体裁：七言律诗

海水枯桑各自知，劳迟燕疾不能齐。长卿白首怀琴畔，小杜青春付竹西。傍地雄雌迷顾兔，怀人风雨有鸣鸡。痴云萧索窗间晓，冷月尖纤柳外低。
古树歌
作者：黎简
朝代：清
体裁：古风

昨题奚冈画梅卷，已似西湖初雪晴。寥天皑皑风漠漠，吹我梦落君前庭。庭前在昔君语我，有宋三树森相撑。两松一柏五百岁，至是与我遥通灵。郁芊故国得乔木，摩挲古先遗典型。何来陌上三老叟，再拜里中诸父兄。冰霜久蚀丘壑骨，崛强怒馀龙虎形。万钧神力挠一寸，已屈未伏势尚横。尽令观者助兀奡，愿作壮士回生狞。盘空风霆日䆗窱，积雨菭藓春迷冥。云阴近已接廿里，黛碧远疑连四明。先生昔戴华阳冠，三层高阁翻道经。嗒尔隐几得天籁，泠然小和吹玉笙。君看细镂皴叠折，似齧海岸波痕青。蔽牛一赏漆园吏，归鹤几见辽东丁。忆君初来度梅峤，曲江手迹奇峥嵘。侧帽寒吹白日外，长风驱入沧涛声。古梅月店天半睡，乡梦吾庐林下行。十年风雨变须发，不减幽兴随官程。官能诗句秀蓊蔚，得勿此树苞元精。前年伯牙在海上，天水浩浩琴独鸣。裁书索我咏嘉木，又谅荒岁无诗情。三年别日世路阔，万物复命吾诗成。诗成寄君向合浦，更写三树为翠屏。屏以充君岁寒操，诗为太守留清名。他时归橐愧陆贾，但可不愧还珠亭。
古风·其一
作者：黎简
朝代：清
体裁：古风

花柳于春风，似我于花柳。天光触处浃，成美不在久。万物正性命，熙熙各自厚。息机得我便，冲襟足自取。遂知芳草心，报天以不苟。一一成文章，真和灌枯朽。有如欲得饮，即已醉醇酒。一醉启百态，亦复忘所受。道枢中柴立，天门阖雌守。蠕蠕翘肖间，偶物嗒丧偶。
古风·其二
作者：黎简
朝代：清
体裁：古风

物致不可极，我情宁得任。清云畅光风，幽花韵朝禽。日华湛叶碧，雨影滋苔阴。理超自言诠，神胜非虑寻。僻地庶澄迹，寥天难住心。溪云染地冷，池水写天深。约躬谢烦牵，著象归冥吟。佳辰不待我，晚芬犹恋襟。良期夕张乖，来事岁功骎。梦魂寄往古，悲歌劳我琴。
叹落花
作者：黎简
朝代：清
体裁：五言律诗

条风才动衣，即已见花飞。草绿连南浦，村晴得夕晖。谁家空苑树，流水到柴扉。㵳泬伤春日，登临送远归。
同其詹过龙潭村吴秀才石幢兄弟书画毕复归檀村有诗寄秀才并示其詹二首·其二
作者：黎简
朝代：清
体裁：五言律诗

七日来言复，双凫老放閒。入舟仍野水，回首兀云山。柳下莺留客，花阴犬闯关。已闻二子语，耶与叔俱还。
同友人近村看梅
作者：黎简
朝代：清
体裁：古风

北风作层寒，云海冻欲冱。漠漠一鸟远，寂寂众芳暮。凉波响清冰，远屋映幽路。衣香出村人，眼明横水渡。主者不为客，芳尊自成趣。花深思重裘，香重霏薄雾。心清得无邪，诗好偶一句。江天万里静，罨山西日下。微吟若隐怨，小折送归去。回首江上月，吹作一片素。
同李耻大过德山大师房
作者：黎简
朝代：清
体裁：七言律诗

狂者未裁狷未能，兼公昔为行脚僧。海尘热沸六月雨，火宅冷悬三佛灯。中岁鸥凫盟白水，南朝龙虎證苍藤。一庵万里去来妄，今日安心心得曾。
同杨明府拟作登端州东门浮屠诗
作者：黎简
朝代：清

南出福字堂，东赴丰乐堤。马首立突兀，阴到龟峰西。初若入地窟，将次盘天梯。仰高眼酸黑，忍冻南雾迷。蜗螺渐逼窄，顶踵相攀跻。浩然诸天宽，始见千峰低。牂牁五千里，蠕蠕悬白霓。苍梧一点烟，昆仑但丸泥。西风中原外，秋色来萋萋。寒峡束百粤，其下巢蛟鲵。何年倚天剑，一划分沟蹊。遂令万古流，忿怒争排挤。大地莽牢落，半空留笑啼。迢遥后人心，境在感亦齐。
同杨明府拟作登端州东门浮屠诗
作者：黎简
朝代：清
体裁：古风

南出福字堂，东赴丰乐堤。马首立突兀，阴到龟峰西。初若入地窟，将次盘天梯。仰高眼酸黑，忍冻雨霿迷。蜗螺渐逼窄，顶踵相攀跻。浩然诸天宽，始见千峰低。牂牁五千里，蠕蠕悬白霓。苍梧一点烟，昆崙但丸泥。西风中原外，秋色来萋萋。寒峡束百粤，其下巢蛟鲵。何年倚天剑，一划分沟蹊。遂令万古流，忿怒争排挤。大地莽牢落，半空留笑啼。迢遥后人心，境在感亦齐。
同梁生村口藕塘作
作者：黎简
朝代：清
体裁：七言律诗

叶上花如水上红，绿迷山影失冲瀜。吟心好静时惊雨，病肺宜凉亦畏风。杨柳高幢青罩罩，鹭鸶明雪净空空。操舟不学吾能识，深刺杉舟下钓筒。
同范愚谷晚食后柳树下已而张大谷亦至
作者：黎简
朝代：清
体裁：古风

海碧敛夕光，馀照在高柳。劳人对山川，何得几携手。曩别记此树，落叶满饮酒。今来道饥寒，凉重绿影厚。营营暂相值，似昔梦不久。忽来张公子，亦昔梦所有。我瘦见面稀，致尔惊咤口。安知我妻孥，习处互忘丑。自从去年饥，卧病心血欧。家食减药钱，钱亦仗朋友。荆妻商药价，临炊歉升斗。忍使两稚子，半饱号阿母。测其爱我意，不辨孰先后。已恐如渊明，乞食强自守。琐琐为君语，若厉得无咎。即得去床褥，稍可事奔走。日入风吹波，青灯共虚牖。有愧两故人，事业恐易朽。
后典衣诗赠介卿并呈药房肃斋
作者：黎简
朝代：清
体裁：古风

二樵先生贫彻骨，犹欲讳贫如讳疾。典衣一事非一时，其始尚畏妇子知。年来蚕食及妇子，金钗去后无还期。彼能慷慨罄所有，我亦窃窥其喜悲。至今簪行裙大布，朴拙真乃山人妻。石帆先生过语我，我辈心岂金石为。一年割爱凡几许，此物可耐刀斧施。每当爱尽无可割，亦既无事遂有诗。不见蜀山之鹦鹉，以锁系足能言辞。药房先生大解事，却食念我朝来饥。有如陀罗拟字函，以大寂灭知情痴。方今四郊卧菜色，安得有力相扶持。有衣可食为我幸，岂彼饥者初无衣。嗟予三人境虽别，心则一辙忧疮痍。肃斋先生冷如水，日食两顿不展眉。先生真爱兼我辈，直道感动皇天慈。去年人歌周公雨，雨时鞶革刚褫之。虋赤芑白不可得，细嚼粗粝甘如饴。今朝览我典衣什，遂欲万钟相饷贻。假如便有万钟粟，原宪不敢乡邻私。昔贤当穷禄弗及，绵田不封生介推。
后园小屋辟西牖
作者：黎简
朝代：清
体裁：七言律诗

层叶繁英覆翠红，光云迟日晚玲珑。忽窥竹外新花当，未及瓜期旧架空。西岭不私今夜月，北窗分许古时风。未妨肺病秋增热，热在微尘十丈中。
后园小竹商裁钓竿戏作
作者：黎简
朝代：清
体裁：七言律诗

春笋新抽绿玉条，旧曾风雨咽秋宵。槎头泼泼水五尺，鹤膝棱棱墙半腰。饵犗聪明犹剖粒，狎鸥心迹亦承蜩。却齐得丧还留取，万丈空潭写月潮。
后园摘蔬作三首·其一
作者：黎简
朝代：清
体裁：古风

琅琅昨夜雨，媚睡鸣笪屋。曙色天清寒，馀响在风竹。颇亦为老圃，挈瓮筋力足。春雨日时至，生意并酒熟。翛然见山光，覆我畦上绿。
后园摘蔬作三首·其三
作者：黎简
朝代：清
体裁：古风

即此千里莼，豉之以为脯。饤盘下斋粥，殆今未阴雨。人生谅惟勤，儒者心更苦。知命于往非，止足内自取。方法报山妻，精细访禅侣。近佐番禺酱，远得淮南腐。
后园摘蔬作三首·其二
作者：黎简
朝代：清
体裁：古风

暮有南村客，萧然心故欣。痀瘘已分志，撷蔬还称身。酒酽饭粗粝，美恶无忘真。常劳则贵逸，未达宁讳贫。带经三十年，今且以养亲。君饱区区情，此事不属人。
后离居行从许周生索芙蓉种并寄平叔
作者：黎简
朝代：清
体裁：古风

我思美人寒涉江，大江水漕无徒杠。美人思我搴木末，髲𩭝霜红暖寒日。藩府芙蓉天下无，一花韡韡如四不。夕日曛㬈琥珀酒，朝云晻暧琉璃肤。许家公子芙蓉馆，花影摇摇鸟声软。不知吟望冬景深，但似离居春日短。题书寄我花村中，花搅别怀中酒同。上言樵子少病恼，下云大江多雪风。书罢城头浩南望，惟见别时酒边落叶山上榕。凭君慰我多病翁，为我种花溪曲东。绿玉丫叉削堪把，江干便有花船农。明年买棹或过我，深花绿天秋水红。好须作书报平叔，佛山东下花丛丛。花密不知舟可通，舟行九曲路未终，门外三折皆芙蓉。
吕纪画五鸬䳐图歌
作者：黎简
朝代：清
体裁：古风

秋江一角水石清，芦尾萧梢风气鯹。长烟暮色月未出，有五鸬䳐同一汀。其两齿齿相梳翎，一仰而叫下者应。麻衣黑肥各深浅，黯与云水将冥冥。其一夐绝片雪明，云气水气滃而成。洒然日随众食饱，静极梦与九渊渟。武英直指吕纪写，写出红尘白鸟之宦情。白还凫翁健还鹤，江映寒碧山映青。粤有林生吴吕生，同官一处同得名。昔年高壁飒风霰，我眼先夺林良鹰。
含笑答
作者：黎简
朝代：清
体裁：五言绝句

不悭开露脸，为是答横波。未惯愁人对，况兼风雨多。
听吴客作吴歌二首·其一
作者：黎简
朝代：清
体裁：七言绝句

千里东风长绿芜，江南春似广州无。一般冷雨萧萧夜，不独伤心为鹧鸪。
听吴客作吴歌二首·其二
作者：黎简
朝代：清
体裁：七言绝句

吴女吴声作短讴，水风荷叶送归舟。一时怅望无寻处，月照松陵江水流。
听雨
作者：黎简
朝代：清
体裁：五言律诗

晴久得雨声，体凉神气清。响干听欲碎，去急睡还惊。池梦春宜借，江云夜恐轻。朝来仰檐瓦，碧篆藓痕生。
听雨
作者：黎简
朝代：清
体裁：五言律诗

病眠惊瓦响，急雨变狂云。压梦春愁在，冥心物候分。南天入四月，阴野互斜曛。新水搴帘阔，浮空净不氛。
听雨
作者：黎简
朝代：清
体裁：古风

雨声瓦西撒瑟瑟，地下寒气渐上膝。今夜闺灯劳夜魂，篱花冻卧竹戛门。
听雨小楼雨中示别虚舟
作者：黎简
朝代：清
体裁：七言律诗

五羊城树半天秋，落叶仙湖风雨遒。隔岁故人宵共被，晚春初月暮低楼。齐檐陴草摇灯湿，到枕山云与梦浮。一月深谈百年意，菰蒲声好下扁舟。
吾乡
作者：黎简
朝代：清
体裁：七言律诗

日弄烟光上白沙，雨殷霞气变青瓜。海咸土黑宜群植，溪转门开瞰万花。五月蚬塘栽子母，晚潮龙户送鱼虾。吾乡合有岁时记，未敢题诗忘物华。
呈周新宁肃斋
作者：黎简
朝代：清
体裁：古风

药房昨相过，示我春朝诗。诗成五七首，当为公诵之。恫瘝仁者言，斯民实寒饥。其言及西粤，粤西余洞知。前年秋不雨，上年大难为。惟我桂林郡，有谷通湘漓。其地赤千里，贺茅忧俱萎。徭苗定城中。纷鬻其女儿。黄发蓬垢面，处处生别离。昨日携儿来，今日负米归。途□垂首人，泪续不能挥。裂地为之合，轻尘为不飞。夏来倘登熟，小丰亦可支。家家食指少，死亡邻里稀。少者适异国，老人填故蹊。生聚十五年，始闻婴弱啼。小子有老亲，贩米东复西。舍妹□新土，墓草旱未齐。魂魄千里外，恋母长依依。甥子与甥女，遗孽相扶持。今年挈家还，弃此一抔泥。哀哉骨肉恩，孤坟无岁时。得归荒年后，不饿皇天慈。遥念彼土人，生存息如丝。□腹饱有日，断肠续无期。小子生长此，宁无故乡悲。寂寂无可语，隐忧复相思。寄诗感作衷，贫士无达辞。
周生索予诗稿未得以所与唱酬者二十首录寄王兰泉侍郎作诗笑周生亦不必寄侍郎也
作者：黎简
朝代：清
体裁：七言律诗

我自履狶如市人，君犹牵犬待方歅。一时哀乐供藏弆，此事苍茫属鬼神。绝分马牛为下走，不能鸿鹄或前薪。深思浅悟还搔首，地久天长滥侧身。
咄咄两贱士与石帆
作者：黎简
朝代：清
体裁：古风

咄咄两贱士，前世为駏蛩。子何于人间，故复逼煞侬。一见即欲哭，百虑更解穷。老槐孕心火，崩山媾灵钟。则知逐物化，不隔以气通。自我嘅然哭，复蹑庄生踪。出门屡回首，坟侧双梧桐。梧桐初种时，病叶憔悴红。临当别之行，惨绿苏未浓。故人抚新物，新鬼愁弱丛。别来警落木，梦绕秋坟风。四郊白漠漠，魂影何所容。我哀尔甚惫，为妇谋参茸。忆我十年来，减食储药笼。今颇谢兹苦，始见瘁汝躬。身劳室家乐，晏笑溢荜蓬。此乐如隔世，我生难再逢。羡尔剧自伤，我实命不同。咄咄两贱士，哓哓一羁雄。
和二樵食荔四首苏膺瑞·其一
作者：黎简
朝代：清
体裁：五言律诗

荔枝如胜友，一见即忻欢。况以平生契，而为知己餐。气投堪愈病，品重岂嫌酸。大嚼不相让，旁人齿亦寒。
和二樵食荔四首苏膺瑞·其三
作者：黎简
朝代：清
体裁：五言律诗

岭南来长公，蔡大出闽中。嗜好宁殊绝，襟怀自不同。野塘莲叶雨，高树午蝉风。短睡随时醒，摩挲又一笼。
和二樵食荔四首苏膺瑞·其二
作者：黎简
朝代：清
体裁：五言律诗

一篮三百颗，竟日恰相宜。量狭称心早，年衰得味迟。无多矜节核，上选爱疏枝。毕竟怜标格，青青不忍遗。
和二樵食荔四首苏膺瑞·其四
作者：黎简
朝代：清
体裁：五言律诗

忆昔初交日，城根五月间。一囊寄黑叶，百里到西山。今日情犹昨，多年鬓已斑。君羸吾亦老，聊以润衰颜。
和人广州城楼见忆之作
作者：黎简
朝代：清
体裁：七言律诗

一行江雨过山明，日漏云头阴压晴。天暗水□渟五郡，昼寒旗影直三城。春风词客愁苍莽，卧病劳人数变更。廿载登楼半寰宇，异时哀乐足生平。
和何友人洞庭湖寄怀
作者：黎简
朝代：清
体裁：五言律诗

八年辞八桂，南梦忆南浮。落叶洞庭响，满湖衡岳秋。予伤岁迟暮，君接古离忧。司马吾何敢，多吟或白头。
和兄下乌蛮滩二首·其一
作者：黎简
朝代：清
体裁：七言绝句

死生驹隙忘艰难，转轨波昏白日寒。卅里回头望江水，高悬银榜照青山。
和兄下乌蛮滩二首·其二
作者：黎简
朝代：清
体裁：七言绝句

四月水涨伏波祠，浮江馀石散凫鹥。知君谈笑下滩日，是我风波前梦时。
和刘芗谷去年秋羚羊峡见怀
作者：黎简
朝代：清
体裁：古风

暮山空翠寒，塔势寒于山。对出黄峡口，倒县秋水间。帆阴云澹沱，枫色日烂殷。知尔怀人极，听猿入故关。
和前辈登五层楼写怀示诸公之作
作者：黎简
朝代：清
体裁：七言律诗

烟光九点五层楼，地尽天开大虎头。西景飞腾今日暮，东溟来去古时流。满江花月真香市，卅万城门此广州。重得景纯来望气，衣冠萧索海山秋。
和区鮀滨咏稻花
作者：黎简
朝代：清
体裁：七言律诗

岭南初夏稻花明，映日行云白雨横。凉合江光分野色，低濛村岸出柴荆。幽芳甘露茫茫重，静气祥风裔裔轻。便话晚禾同一致，却宜秋夜雨香清。
和友人寒食
作者：黎简
朝代：清
体裁：七言律诗

中年寒食倍心悲，少壮心非少壮时。风雨棠梨今故鬼，澧沅兰芷昔新知。尊前薤露歌如哭，身后扬云我已谁。还是自愁还作达，行须詹尹决斯疑。
和友人峡山见猴四首·其一
作者：黎简
朝代：清
体裁：七言绝句

藤老直于千尺绳，老猴偃仰挂崚嶒。居然玩世不恭甚，不畏危樯拂断藤。
和友人峡山见猴四首·其三
作者：黎简
朝代：清
体裁：七言绝句

山中曾忆有人无，失侣登场不敢呼。暮四期三得何物，彩丝千尺作都卢。
和友人峡山见猴四首·其二
作者：黎简
朝代：清
体裁：七言绝句

绥绥云滃白髯脩，影下碧潭风日秋。一声三峡浩霜雪，枫叶如花江水流。
和友人峡山见猴四首·其四
作者：黎简
朝代：清
体裁：七言绝句

我故忘情亦有言，凭君说法与青猿。一千年后循环劫，莫下人间问子孙。
和叶花溪新柳诗·其一
作者：黎简
朝代：清
体裁：七言绝句

何人春服最先成，趁得黄鹂第一声。昨夜高楼横笛曲，远如春梦不分明。
和叶花溪新柳诗·其三
作者：黎简
朝代：清
体裁：七言绝句

莺未啼时乌夜啼，暖烟寒月画楼西。鞭梢宝串黄金粟，陌上青骢碧玉蹄。
和叶花溪新柳诗·其二
作者：黎简
朝代：清
体裁：七言绝句

才点烟芽缀玉条，带痕犹是沈郎腰。也同上髻佳公子，传道张郎始早朝。
和平叔秋宵见怀
作者：黎简
朝代：清
体裁：五言律诗

遥识秋城上，秋光月一分。江明出山雪，柳暗入沙云。室静愁空阔，天清独见闻。鸦飞带棉叶，墀影动纷纷。
和广州太守张公丁未三日韩庙
作者：黎简
朝代：清
体裁：古风

广州太守潮阳道，献岁三日登韩庙。残梅香已拂暖波，古橡风犹肃寒啸。庙前海势排闼白，瓦上苔阴积年碧。鲸钟噌吰四壁冻，螭鼎濈浥孤烟直。春云沈沈不狼籍，翠旗金支迎青霓。匹练神光落瑶席，虚帷飒飒人脉脉。遥知默祷格神听，但见忧农形义色。须臾庙外韩山青，蒸蒸喜气云开屏。共传是日五马歇，亦似昔年南岳灵。船头逢逢打鼓鸣，使君发船吉日晴。光风泛泛神送行，绿波悠悠摇旆旌。舣舟江路夜吟声，隔桃李花明夜檠。魂清意诚结幽梦，新诗自与神官评。朝来一字险破胆，纸上五云光射睛。五云飞翔散好语，化作千里车后雨。五色仙禾穗两岐，一骑行驺天尺五。
和张廉甫雨坐见赠且索近诗
作者：黎简
朝代：清
体裁：七言律诗

病里穷愁风雨时，沉花滞絮况离思。滥输年命供诸妄，少讳饥寒悔作诗。积学转如容濩落，谋生何遽德支离。惟君健在牢忧患，少壮相看鬓欲丝。
和李督韩庙
作者：黎简
朝代：清
体裁：五言律诗

皇华来大使，丹悃拜昌黎。忠义神人合，文章前后师。仙才动幽壁，灵气送征旗。想见沧洲夜，寒灯梦说诗。
和温誉斯对月见怀之作廿六韵
作者：黎简
朝代：清
体裁：五言排律

月是寻常有，千家闭户眠。西风下霜露，南国纵江天。纪别青枫浦，低垂绿酒边。乍凉花影薄，耐坐幔阴偏。鹤警凄圆吭，琴寒涩懦弦。离情难一醉，秋色好三年。桂树应埃壒，银河几滴涓。黄茅比屋底，暗泪寸镫前。不怨交疏阔，因时策万全。家声在忠孝，乡里赖安便。贱士增遥瞩，方隅解倒悬。事如幽赏内，书必故人先。忆昔登虚阁，中宵敞密筵。杯深团冻玉，林炯泼明泉。池拭菱波镜，阶漂菊栅烟。此欢生有数，既往境都迁。寄迹鹰垂翅，归心马着鞭。病过三五夜，愁托短长篇。虫语侵墀窄，蟾光压井圆。久无十日雨，暂得一囊钱。有赋惟哀逝，防嘲不草玄。梦魂犹竹坞，音信问花船。今夕秋官里，新诗蜀锦笺。题封故乡鲤，吟和晚风蝉。留滞才思郁，艰难独行专。持兹报朋旧，前路慎高坚。
和石帆雨后步月至郭山人隐居夜饮食荔
作者：黎简
朝代：清
体裁：七言律诗

满城水气三池月，万户凉眠二妙醒。北郭地宜高士号，南来山到此峰停。杯盘火枣仙人食，云雾沧洲海客星。好约他宵储润笔，潜夫偕隐为名亭。
和答林处士见赠之作时同大通寺
作者：黎简
朝代：清
体裁：七言律诗

海上晴天饥鸟飞，村中别棹野人归。云潭烟渚霜钟阔，竹月蕉风佛火微。和靖老年妻子好，维摩病榻梦魂违。非关龙性难驯极，自笑狂多道力稀。
和答王月坡腊月赠别之作
作者：黎简
朝代：清
体裁：七言律诗

行吟落穆似残醺，海气低垂花上云。腊尽后归胜在客，梦中先别作离群。旧年一日凡三接，古处于谁拟此君。万里黔滇西向笑，五溪蛮酒佐香芹。
和答笑山人感去年梦禊之作
作者：黎简
朝代：清
体裁：七言律诗

禊事前番有梦吟，新来无梦忆伤心。盎风盎雨春仍醉，流水流年昔胜今。柳似峰尖数峰乱，江吞天白四天阴。晴须并日邀君饮，饮罢落花三寸深。
和答药房客舍见赠
作者：黎简
朝代：清
体裁：五言律诗

未出赋怀居，既来还僦庐。行藏身不稳，好恶术仍疏。旧学似残梦，故人如异书。风尘愧相见，一见一愁予。
和答谭秀才康侯
作者：黎简
朝代：清
体裁：七言律诗

为爱诗家龙象乘，南宗正始访传灯。来参会撮支离疏，已似寒岩老病僧。风火轮须收足稳，曹刘墙可及肩凌。看君紧脑锋棱翮，华岳秋尖一角鹰。
和荩臣种柳词六首·其一
作者：黎简
朝代：清
体裁：七言绝句

种柳雨回仍一官，问官何者最堪怜。前番柳死徐娘在，几度离人非少年。
和荩臣种柳词六首·其三
作者：黎简
朝代：清
体裁：七言绝句

柳丝书馆柳丝黄，往日情人卧病床。庾信才思多感调，西风新曲旧东墙。
和荩臣种柳词六首·其二
作者：黎简
朝代：清
体裁：七言绝句

已觉今年三月时，绿波杨柳间春旗。隔江一点阴山雪，白马银蹄草碧丝。
和荩臣种柳词六首·其五
作者：黎简
朝代：清
体裁：七言绝句

廿年和柳古邕州，五载重来可系舟。天末春风吹死别，倚栏飞絮入秦楼。
和荩臣种柳词六首·其六
作者：黎简
朝代：清
体裁：七言绝句

细柳营前杨柳青，白鹅潭外晚山冥。连云十里题诗遍，争得扬州属阮亭。
和荩臣种柳词六首·其四
作者：黎简
朝代：清
体裁：七言绝句

正月青条二月黄，人间三月柳俱长。柳花那似春云热，苏小梳头镜拂霜。
和药房泷中词·其一
作者：黎简
朝代：清
体裁：七言绝句

风人底事苦题诗，昂着船头船尾低。官爱泷谣莫写字，长声一□□篙齐。
和药房泷中词·其三
作者：黎简
朝代：清
体裁：七言绝句

上水泷船分寸迟，早呼晚饭挈毡椎。荒山□后风尘黑，何处楼船七字碑。
和药房泷中词·其二
作者：黎简
朝代：清
体裁：七言绝句

泷□逢人欢□归，指官前路早加衣。莫□□岭梅花发，十丈南楼北雪飞。
和赵渭川云髻山
作者：黎简
朝代：清
体裁：古风

是何仙人弄烟鬟，髲𩭝想尔城头山。东坡云中踏风雨，西湖水声闻佩环。下来河沙挟天女，若近以远何姗姗。不然阴阳岂好色，千丈云丝梳不得。孤撑两角与天通，下视惟应高一尺。老松倒下作态斜，或缀绿玉青莲花。莹然九万沧海镜，照见十二瑶姬钗。罗浮玉女似新寡，素首髼松编堕马。宝簪滑碎落人间，犹见樵苏拾得者。惜予久愧东樵客，知君自比东方朔。好辟山窗媚细君，日对盘龙学新绿。
和陈晟南顺德城中之作之二
作者：黎简
朝代：清
体裁：七言律诗

狞色虬须君不知，木刀屠伯挟屠儿。熏通船下能生否，入瓮公初自作之。杨仆南来曾改过，周纡归里岂无资。饥民等是无家死，得见樊君笑未迟。
和陶二首·其一
作者：黎简
朝代：清
体裁：古风

飞鸟始美举，其心怀好休。孰是无退地，而能纵前游。微风送高影，逸羽随云流。上下虽已殊，安能笑河鸥。繄予倦游子，夙志在山丘。思远命弗谐，行迂身寡俦。物有匪意得，世无如愿酬。低徊格兹理，宁复自昧不。嗟彼恒忧人，亦自不见忧。长途覆短轨，临尽有遗求。
和陶二首·其二
作者：黎简
朝代：清
体裁：古风

何人不畏死，无死不贵生。何人不欲贵，无贱不贵名。智者用以愚，达者蔽其明。予也诚不才，十年逐尘声。嗜欲苟昏人，安复计远龄。能静挤弗颠，过养扶亦倾。物有秋不杀，亦有春不荣。性命符自然，古人得其情。所以御轻风，神仙王方平。
和黄上舍啸谷午梦脩禊见寄之作
作者：黎简
朝代：清
体裁：七言律诗

日日古时流水新，流觞遥酹古时人。鸟声花影深窗晚，草暖云昏何处春。乌帽芙蓉山垫角，青鞋蝴蝶粉沾尘。诗成坐梦还占梦，事往无身泥此身。
咏古八首·其一
作者：黎简
朝代：清
体裁：四言诗

天地万物，何无始终。玄理所载，有来无穷。予少既壮，茫然莫从。譬彼白云，随兹长风。谁使其往，孰窥其踪。
咏古八首·其七
作者：黎简
朝代：清
体裁：四言诗

冰能作山，高于岱恒。阴云幕景，其势锋棱。朱云谔谔，鹿折其角。朱虚耕田，非种无年。孤不失和，众乃受困。丝乱不治，治以是刃。
咏古八首·其三
作者：黎简
朝代：清
体裁：四言诗

子房少年，深静畅识。神远赤松，心折黄石。脱其不遇，宁没此人。辟谷空山，千岁为春。世人望我，我方闭门。薜萝幽深，外有白云。
咏古八首·其二
作者：黎简
朝代：清
体裁：四言诗

鬼谷何人，时卑道高。一士独暇，天下皆劳。屈子既放，国人悠悠。匪斯人忧，其谁之忧。达哉曼倩，孰知其心。亦仕亦隐，不浮不沉。
咏古八首·其五
作者：黎简
朝代：清
体裁：四言诗

伐木若废，朋友道缺。况乃生死，义有弗竭。予念死友，冥冥泉路。我思古人，久约不负。千秋延陵，慨我尼父。特笔书曰，季子之墓。
咏古八首·其八
作者：黎简
朝代：清
体裁：四言诗

清宵悠悠，抚我鸣琴。孰听其曲，自惜其心。兰之猗猗，媚其幽姿。君子之守，曷其伤为。伯牙绝弦，无复新知。千秋之后，宁无子期。
咏古八首·其六
作者：黎简
朝代：清
体裁：四言诗

大道可负，何畏乞食。卓哉陶潜，沉机养直。达人处世，不外耕织。叔夜炼形，而以形解。孙登明照，其言尚在。后来菊花，何人复采。
咏古八首·其四
作者：黎简
朝代：清
体裁：四言诗

偶遇粲者，予为相如。不杀君子，我非左儒。其事异致，其人在予。惟彼二子，相去实远。予望厥事，杳乎在眼。
咏寒月
作者：黎简
朝代：清
体裁：七言绝句

楼头今夜月茫茫，天地劳人几望乡。后夜月迟归棹急，入门潮浸一篱霜。
咏帘
作者：黎简
朝代：清
体裁：五言律诗

轻得却风色，重能延树阴。日丝朝浅淡，灯穗夜深沉。忆我青桐苑，空堂绿绮琴。雨香闻过竹，波细动弥襟。
咏怀
作者：黎简
朝代：清
体裁：七言律诗

不饮何知曲米春，景风柔淑自醺人。干谁日月堂堂急，媚我花莺剪剪新。前事苍凉如作梦，东流汹耸岂为尘。诗家料检多生业，夙慧伤心非道身。
咏怀
作者：黎简
朝代：清
体裁：五言律诗

到处有行迹，此人穷可知。宁忘爱性命，而此试安危。自养天地物，同尘贫贱时。饥鹰蹋翅内，容易辨云泥。
咏怀
作者：黎简
朝代：清
体裁：五言律诗

天山净暮空，入水碧俱融。松港云浓雨，芦湾日澹风。一竿得失外，多病笑言中。阮老狂何碍，诗穷路不穷。
咏怀
作者：黎简
朝代：清
体裁：七言律诗

苦吟几作一诗囚，帝下巫阳许放休。蛮触闭关无胜败，蟪蛄开口不春秋。自来委命出知命，公但呼牛且应牛。五十年中无一事，归山心亦愧罗浮。
咏怀即景
作者：黎简
朝代：清
体裁：七言律诗

江上看山溪上扉，条风澹沱咏忘归。春阴桃李静如梦，水暖蛙蠙寒有衣。白帻往来畸行独，青毡家业老心违。乾坤幽侧蛮烟远，天地清宁圣日辉。
咏柳
作者：黎简
朝代：清
体裁：七言律诗

三月低云划不开，连天踠地护楼台。看花缓缓春堤远，迎骑茸茸暮雨来。惨绿正浑年少服，宫黄曾缀寿阳梅。水深波暗迷离月，不许栖乌见影猜。
咏柳
作者：黎简
朝代：清
体裁：五言律诗

春人最少年，行旁绿杨边。已见能为态，如何不可怜。寒疑湿堕髻，长或掠斜肩。楼阁相思色，吹花搅暮天。
咏正月菊
作者：黎简
朝代：清
体裁：七言律诗

老至吾忘岁忽周，故矜霜朵白人头。吟心灞水梅花夜，梦绪淮南木叶秋。春酒露杯香泛泛，月篱寒蛰默幽幽。莫言取后真迟暮，不敢为先得上游。
咏玉兰花为黄宁度
作者：黎简
朝代：清
体裁：古风

昆玉之洁幽兰香，谁锡尔名兼两长。仙家沆瀣春宜酒，木末芙蓉朝有霜。天放亭前众芳歇，亭亭一树冻欲折。东风吹梦与梅花，吹落人间一墀月。
咏草二百字
作者：黎简
朝代：清
体裁：五言排律

渊明乞食还，深巷夕阳寒。草色年年有，门前黯黯残。路迂重曲径，心迥到秋山。昨夜鸣虫急，虚窗响雨弹。地萌灰见湿，风病叶同干。已破行芟藓，先零感护兰。披丝霜皎皎，泼水月漫漫。寻梦诗情涩，怀人岁序阑。北风低地白，南浦映枫丹。野步思乡曲，幽阴带竹关。模糊碧云合，璀璨落花斑。习习动青蔼，芃芃交软澜。十分春意满，终日道心闲。一自遗香室，从渠过药栏。蓬蒿僻僦舍，苜蓿晓登盘。屈子志空洁，慈乡家已殚。堇葵嘲命苦，衿袂照儒酸。萍迹知无定，茅心讵肯安。田芜归或易，蹊塞介应难。微物增多虑，离居发浩叹。
咏莲叶为禁体
作者：黎简
朝代：清
体裁：七言律诗

湖面无波十里遮，风前作浪一行斜。天光山影浑如水，雨急江鸣不愿花。烟霭晓凉矜白鹭，画图秋意折苍葭。柳塘曲曲菱潭阔，万个红蜓落晚霞。
咏蓼花
作者：黎简
朝代：清
体裁：七言律诗

水国花时自一方，诗情柳恽白蘋乡。田沟晓艳涓涓月，洲渚秋嫣拂拂霜。䆉稏红边风雨软，蒹葭苍后溯洄香。渔翁酒面烦相映，老瓦盆中蘸影长。
咏蜻蝏
作者：黎简
朝代：清
体裁：七言律诗

冰雕蝉翼学蝉瘖，天与狂飞谢苦吟。残暑草暄风雨后，碧池荷老夕阳深。生憎喜子罗为幕，点引娇雏花绕襟。独有道人常钓在，钓丝无钓汝无心。
咏鹤
作者：黎简
朝代：清
体裁：七言律诗

万户笑啼无限梦，千年城郭一长鸣。秋横大泽烟霜阔，月碇寒潮天地清。沧海尘中君昨日，临皋亭下我前生。也伤落羽今三载，露苇云沙空复情。
哭方秀才
作者：黎简
朝代：清
体裁：五言律诗

使我同斯世，得君诚古人。小时闻孝友，一往不淄磷。命短休雠药，心长未庇身。郭田归不得，空剩故家贫。
哭黄秀才汉徵
作者：黎简
朝代：清
体裁：七言律诗

东门我适止鶢鶋，月黑西山叫鬼车。遂使贾生迁故宅，重烦庄叟譬蘧庐。云天折翼惊弦雁，泮水文鳞在藻鱼。何处名山迟伐石，首丘吾失替人书。
商榷为小山
作者：黎简
朝代：清
体裁：七言律诗

湖上万花围小山，周堂激激水三湾。棕榈夜雨高弹瓦，杨柳春波矮设关。骚客薜萝宜窈窕，画师心手易孱颜。要施匠意防伤巧，远割云根不厌顽。
啸谷又号笑山人以诗贺之并邀之小饮
作者：黎简
朝代：清
体裁：七言律诗

山人长笑无攒眉，向来哀乐笑遣之。落花暮雨君对酒，春水碧云吾论诗。百花村深万家内，众香亭晚三月时。谁得苦吟谁痛饮，二难并汝上天私。
喜仇上舍汇洲还自豫章蔡氏幕过问狂简一见即归勒竹村却寄
作者：黎简
朝代：清
体裁：古风

大江西来南叩关，耳犹白波身碧山。十年不见岭外雪，今见于子鬓髯间。故人有官子有命，前路得归后得闲。东风梅花二月残，待子不来来已酸。官人渴涎食梅子，怜其三年两度寒。我送子行戊之腊，庚夏之杪子既还。城西东主竹西馆，馆柳似识离人颜。凝睇将逆若有语，谓我情富君情悭。忆昔十年各林卧，夜舟数下芦花湾。江风山气月照面，不上子屋子上船。秋衣装绵坚坐得，耐可取琴为子弹。是时未曾鬑鬑黑，今日忽觉差差斑。客腹谢餐五斗米，归魂屡堕十八滩。自是高枕无不安，我尚破被悬波澜。万里生死梦百端，怖怪不已犹风湍。绿梧村日照早食，妻儿在庐惊定看。
喜药房还先寄此诗
作者：黎简
朝代：清
体裁：七言律诗

去时雨雪病离群，病久归迟起觅君。先得诵诗知水陆，即传看画感风云。沙尘北辙劳南梦，鸡黍登堂却上坟。乞食入城容洗足，许谈哀乐野人闻。
喜雨
作者：黎简
朝代：清
体裁：古风

东山倦葵扇，南海买鲛绡。明水堪作佩，香蕙可围腰。回翔染宝粟，矮堕坠云翘。平池数竿竹，深堂一叶蕉。衣闻秦女卷，山是楚人烧。云崩半空石，江飞万马涛。翠檐寒玉直，清水滑珠跳。沫鱼荫荷净，林鸟望天遥。解渴询司马，停音顾小乔。上楼花覆额，搴帘云入袍。始知湖外绿，凉气一峰高。
喜雨二首·其一
作者：黎简
朝代：清
体裁：五言律诗

三日东风剧，今朝大雨来。缠绵饫干瓦，蕴藉荡恬雷。生物兼人命，抒心试酒杯。异乡成自醉，回首忆花开。
喜雨二首·其二
作者：黎简
朝代：清
体裁：五言律诗

拂拂复冥冥，春江切岸平。寸心集悲喜，三载客清明。树气留晨冻，山光抹午晴。新苗欣绿意，凉漂碧云轻。
喜雨寄药房
作者：黎简
朝代：清
体裁：五言律诗

陵座雨绝好，薄衾眠亦宜。叶高到瓦重，晴久下檐迟。上巳衣青草，春风水碧丝。斜川景新淑，迟汝和陶诗。
喜雨诗与诸友
作者：黎简
朝代：清
体裁：古风

昨日同宴游，我以病独回。空云压扁舟，相逐过海来。百里芦苇声，黑潭屯殷雷。已复见西日，灼赭东垣苔。入夜自卧病，瓦响生疑猜。听微若驻远，去骤如一摧。虚堂冷荡漾，著处先病骸。遥知诸君兴，舣舟杨柳涯。烛光乱波影，璀璨金银堆。离合阻半晷，喧寂同欢怀。朝来竟日雨，檐瀑悬崩崖。转忧沧溟捲，未防西北颓。樵夫急归梦，看种云沙隈。人间虽四月，万物始发荄。迢递山水间，初似春登台。回首歌尊前，酒极歌喉哀。
嘲紫薇花
作者：黎简
朝代：清
体裁：五言律诗

向晚北窗西，玲珑见紫薇。日烘无淡影，花赤尚炎威。藓地吟行惜，檐柯月望非。或宜秋白袷，浮漾一沾衣。
嘲鼠
作者：黎简
朝代：清
体裁：古风

我之所僦庐，前客畏鬼乘夜逃。比及我至此，中夜躐蹋而吆号。伏枕屏息四体静，扬沙撒泥众物劳。乃知鼠黠作诸恶，客厨十日九斋禁，汝繁有徒不得以果腹，百技穿我屋。嗟尔前客子，应复与我贫若此，何适乎无鬼。
四日诗寄谢荩臣·其一
作者：黎简
朝代：清
体裁：七言绝句

昨日珠娘棹越舲，横波南岸望津亭。云边楼阁楼边树，独见将军柳树青。
四日诗寄谢荩臣·其三
作者：黎简
朝代：清
体裁：七言绝句

往日兼君汗漫游，春江花月作诗钩。今来见尔如开镜，一样年华两白头。
四日诗寄谢荩臣·其二
作者：黎简
朝代：清
体裁：七言绝句

今日江云潝潝生，风情蕴藉雨声清。南村老将掀髯笑，北看风吹雨入城。
四日诗寄谢荩臣·其四
作者：黎简
朝代：清
体裁：七言绝句

他日人间擅画名，倪迂丘壑懒经营。铁钩锁子金刚杵，输尔梅翁笔势横。
四更
作者：黎简
朝代：清
体裁：五言律诗

雨过见高城，城高落四更。江喧旗尾捲，星大叶梢明。有梦虚今夕，题诗壅故情。坐看天下白，劳者自为生。
四更
作者：黎简
朝代：清
体裁：五言律诗

风起芦花高，满城如梦飘。月楼看漠漠，云渚想迢迢。归鹤是何世，闻鸡知候潮。微寒醒奈得，无为但无聊。
四更·其一
作者：黎简
朝代：清
体裁：七言绝句

柳梢缺月一痕明，雨后星前欲四更。天色苍苍风瑟瑟，谁家有泪冻无声。
四更·其二
作者：黎简
朝代：清
体裁：七言绝句

昨日已去去何所，来日未来来莫留。日日四更无限恨，四更天能生许愁。
四月一日作
作者：黎简
朝代：清
体裁：五言律诗

衾枕春都尽，风云气不深。鸟闻天吊水，池见日当心。睡美增劳梦，声危废苦吟。羸躯宜买夏，桐竹未繁阴。
四月二十一日作
作者：黎简
朝代：清
体裁：五言律诗

是日漫欲忘，不忘还断肠。外孙来礼拜，邻媪话凄凉。暝色天仍雨，酸风竹过墙。十年潘岳鬓，搔首落秋霜。
四月二日
作者：黎简
朝代：清
体裁：古风

四月二日日向酉，官差如牛市中走。是时樵夫始籴米，米市仓皇告无有。回身问里正，但言官捉人。旁人问他正，但道莫须问，行同官差捉人频。归来惊怪不得坐，出门已见郎当锁。短衣赤拳众健少，沮色胁间持米裹。重城内外负郭村，属县大市齐争传。同时空尽市中米，法以示靖止沸然。最后有一翁，籴米夜行路。官差问米从何来，纳米官差放之去。道左不敢言，言之即是掠米人。吁嗟尔小民，还家不饱从皇天。湖南米船接续至，米价尚自不肯平。乡中大户藏旧谷，不出谷，贿吏目。大吏安知小吏奸，小吏不及里正顽。譬如私囊自固闭，伸手还借他人钱。君不见低田水上高田水，东人奴是西人子。去年贫作今年鬼，粤国遥待楚国米。
四月二日·其一
作者：黎简
朝代：清
体裁：七言律诗

旧年蒿目到今年，满地心苏四月天。缓死须臾五十日，早收三倍下中田。唐虞饮食生民性，岭海东南雨露偏。一自永宁开府后，沙茭无复白波船。
四月二日·其二
作者：黎简
朝代：清
体裁：七言律诗

小损也知当大益，后人端可鉴前车。古云筮短从长吉，王政耕三有一馀。治产我还师我法，无田吾亦读吾书。渊明乞食收衣钵，砚亩兼能作酒储。
四月八日夜梦与故妻别曰自今珍重与卿此别又费几年矣相视泣下久之作三绝句纪怀·其一
作者：黎简
朝代：清
体裁：七言绝句

不及梅开逢草阁，胜如风起在邕州。梦中可有魂销得，已极生前未见愁。
四月八日夜梦与故妻别曰自今珍重与卿此别又费几年矣相视泣下久之作三绝句纪怀·其三
作者：黎简
朝代：清
体裁：七言绝句

壁间留得长卿琴，要积床头卖赋金。布取梦乡欢喜地，天人功果免伤心。
四月八日夜梦与故妻别曰自今珍重与卿此别又费几年矣相视泣下久之作三绝句纪怀·其二
作者：黎简
朝代：清
体裁：七言绝句

生时冰雪作衣裳，不用沾濡浴佛汤。明年今日能来否，浴佛年年作道场。
四月廿一日感咏
作者：黎简
朝代：清
体裁：五言律诗

骨冷梦魂远，地荒云木深。花应老夫泪，竹见故人心。苦雨遥同日，慈乌不去林。墓铭焚拓本，无愧到幽阴。
四月廿八日旦
作者：黎简
朝代：清
体裁：五言律诗

朝日翠珑璁，衣凉叶映空。侵寻五月朔，恬憺碧云风。鸟狎翻枝滑，花深到眼红。题诗感时物，时物故难工。
四月廿六日
作者：黎简
朝代：清
体裁：七言律诗

四月廿六暗午晴，万家巨雨悬河倾。稍杜同心翔米价，更欣今日免雷声。高田低田谷应实，小暑大暑苗复生。腐儒岂为饮河腹，亲老年丰不厌精。
四月廿日又题
作者：黎简
朝代：清
体裁：五言律诗

病眠烦望雨，扶起仰中庭。日炙红如割，云枯黑故停。伪真祈有效，雷电听惟灵。可有闾阎泪，凭谁乞毕星。
四月晦日题
作者：黎简
朝代：清
体裁：七言律诗

柳雾花风冷暖和，水光如草绿如波。一川雨气平低野，十里松阴冻覆河。控地饱飞随斥鴳，倚天吟兴接牂牁。伤心更索谁人会，影落苍茫古塔坡。
四月望日
作者：黎简
朝代：清
体裁：古风

四月望日日正中，兽云跑骹翻大风。九关长驱万虎阵，九江倒吼千鼍钟。江边独行归病翁，衣带如波彯发蓬。仰面劳利六鹢退，并眼南北双蜺纵。如拳汃氻数点雨，回首霹雳半死松。须臾声色外不入，气象变灭中元同。楼上搴帘碧千里，海东夕阳红数峰。
回首
作者：黎简
朝代：清
体裁：五言律诗

知尔西风里，愁思下织机。愁时娇女问，何日阿爷归。积梦易为病，浮踪难寄衣。新风吹桂树，回首晚香违。
因东河老人寄江右同年邓荪州
作者：黎简
朝代：清
体裁：七言律诗

东河北辙风怜目，异地同心笠语车。岭月光分两都讲，春风遥贺一蘧庐。旧知独行门罗雀，今恐先生釜有鱼。倘问樵夫故豪侈，万花围屋百城书。
因友人知汪湖壖自柳州还
作者：黎简
朝代：清
体裁：七言律诗

云见湖壖汪永年，两湖尘里僦居眠。龙城符咒贫驱鬼，羊石秋坛病学仙。乞食汝能言靖节，论诗渠要屈盈川。空名实腹何先后，莫计虚船触我船。
因园公觅鬣松便得一根可丈许云俟寒节乃可种
作者：黎简
朝代：清
体裁：古风

山间鬣松水村少，试遣求之无意得。洒然魂梦夜泬寥，便有云雷画深黑。不然两耳且丝簧，复恨六月无雪霜。故根就尔日三匝，新知怀人水一方。造次莫致心则忙，日月易徂行自伤。去年种竹正捏汗，今日抽梢纷过墙。泠泠白露河汉光，鸟飞呀呀夜已凉。牵牛织女此何夕，蓐收玄冥相递将。老拳坼骨斗石虎，横戈指日回鲁阳。苍枝倔强遽入眼，生意婆娑遥断肠。园公解我君勿尔，种松非与他树比。他年吹笙接仙子，高阁风涛浩如水。
因许周生寄王兰榭侍郎
作者：黎简
朝代：清
体裁：七言律诗

久知大冶铸祥金，谬拟洪炉试水银。能辨雄风疑宋玉，为持雌霓似王筠。梅花旧诺虚圆梦，渔父新词实写真。望断高楼在西北，楼头南望有佳人。
园中小室置酒二首·其一
作者：黎简
朝代：清
体裁：七言绝句

古巷深深西日偏，西窗渐明花渐烟。桃花低笑劝人饮，送影入杯明欲然。
园中小室置酒二首·其二
作者：黎简
朝代：清
体裁：七言绝句

良会今年此一回，云光廓廓晚晴雷。今年莫说去年雨，花动衣寒今雨来。
园翁致芙蓉一本
作者：黎简
朝代：清
体裁：五言律诗

芙蓉怜瘦小，洁似不胜泥。遂有秋江态，盆阴鱼假栖。相当花叶错，宜受水风低。直得居香国，茅堂愧浣溪。
围市桥
作者：黎简
朝代：清
体裁：古风

四郊几年来，鸡狗不得宁。贼穷贼入城，贼远贼杀兵。官军围市桥，里正日点兵。里正跪大官，玉石诚不分。里中所编户，耕□□常人。常人但在家，恶少四散奔。捕盗于市桥，市桥固云多。□田有鼠子，去食他乡禾。父老拜大官，官曰汝无苦。父老但来首，与父老酒脯。杀盗数百人，人各悬姓名。昨日大暗雾，□地三尺平。数武不可见，但闻刀斧声。俗言有怨气，天意不可知。又言□□□，□地亦安归。我有书数簏，三年不可读。持此为长物，莫易升斗粟。愿官早归衙，春田试肥犊。
圆砚
作者：黎简
朝代：清
体裁：古风

青花团团绣古镜，不玷廉隅物无竞，黝如日有食之竟。玄云幂池穆深寒，称以乌玦合弯环，屏插水底三神山。先生俯首忽自照，二毛毵毵白乃耀，鹄不可黔语自笑。无极之中道芒芴，云何圆通入漆室，大光明藏于此出。先生以之出应世，车不出角何所滞，取陶家轮右拿置。盎然古月堕石潭，中有伏龙谁所监，先生腹望龙亦酣。
在野
作者：黎简
朝代：清
体裁：七言律诗

在野吾甘作系匏，百城南面以书豪。多吟诗律相因细，少事门风转自高。受命不疑抒橘颂，必传无意解玄嘲。故园尚缺三楹屋，早晚磨镰归剪茅。
在野
作者：黎简
朝代：清
体裁：五言律诗

志士耻在野，野人甘绝群。田园无饿相，天地自孤云。蔬食时俱换，郊居政不闻。无能谢烦扰，花鸟故纷纷。
城上
作者：黎简
朝代：清
体裁：五言律诗

遥遥千里草，忽向客愁生。青碧照平楚，苍茫临古城。山光抱水际，雨势走江声。报是它乡暮，衣风切骨惊。
城上乌
作者：黎简
朝代：清
体裁：古风

高城夜霜啼病乌，病中南望声呜呜。背负月光影堕地，影边弹丸遗满途。天寒日急何处稳，身惊命危不敢呼。可怜是乌出谋食，耶娘头白不得哺。故巢昔寄十丈梧，下有一双无母雏。自言当随凤凰食，梧桐无阴竹实枯。北风卷地百草死，虫蚁奔窜无处无。不肯下来索一饱，彼亦微命较我愚。饥鹰满眼怜我苦，特不食我我食渠。皇天予物本一体，无复灵蠢巨细殊。我当饥寒坐自得，俯仰骨肉予拮据。抢天控地谁告诉，肝肠一寸身区区。引吭卷舌皆我罪，逝将归飞手足瘏。试立城头望天海，一身蹭蹬云模糊。邕邕南雁雌雄俱，过我语我伤我孤。前飞伯劳后鬼车，呜呼奈汝城上乌。
城南村居诸君夜集因道十六日药房北行·其一
作者：黎简
朝代：清
体裁：五言律诗

寒晴人始出，久卧忽江天。风息村林浅，舟迎岸日圆。书堂五桥市，乡梦百花烟。且复淹留妥，相思已六年。
城南村居诸君夜集因道十六日药房北行·其三
作者：黎简
朝代：清
体裁：五言律诗

是处好风物，我乡何足誇。多君富文酒，同里隔桑麻。近问罗含宅，空孤楚畹花。还将石潭月，来系鹿溪槎。
城南村居诸君夜集因道十六日药房北行·其二
作者：黎简
朝代：清
体裁：五言律诗

衣是新风寄，人如旧雨来。来于三载后，酒缺一人陪。生死中年泪，江山倦客回。为君拚小别，乡信谩相催。
城南村居诸君夜集因道十六日药房北行·其四
作者：黎简
朝代：清
体裁：五言律诗

回首望江城，城寒闻暮钲。纡烦故人语，为送故人行。梅月花间屋，冰霜海内程。茫茫此天地，吾辈得离情。
城西鱼藻精舍种竹
作者：黎简
朝代：清
体裁：古风

竹下生暗潮，竹外语烟艇。橹摇水中月，动我墙上影。樵夫种竹处，于此又一境。前年平安馆，孙枝已修整。严城月深深，戛戛僧语静。今年此养疴，离立对清迥。及时得物性，生意已抽颖。到眼疏雨明，洽耳六月冷。
墙头丽春
作者：黎简
朝代：清
体裁：五言律诗

负手看行云，高花忽动人。小凉愁欲醒，将雨黯辞春。竹近还成幄，风香不到尘。生来合南国，迟暮识西邻。
增城县渡江中道至资福寺
作者：黎简
朝代：清
体裁：古风

涉江蹇中洲，回睐城头山。落日白沙阔，送行人已还。登麓亟趁途，仆夫随后喧。西岭阻昃景，乃云日过残。矫足陵危厓，枉步阻岐澜。松枝俯掠地，石容奋干天。望林意思止，闻钟饥欲餐。山僧不识人，杖藤来启关。夜久山风多，静对无复言。
墨兰
作者：黎简
朝代：清
体裁：七言律诗

淡韵浓姿秖易寻，墨兰真赏绝幽深。不留夜月留灯影，先得春风得画心。空色缁尘忘垢净，陆离长剑合阴沉。草玄更与通玄悟，结坐闻香静不禁。
复作忆梅绝句六首·其一
作者：黎简
朝代：清
体裁：七言绝句

日暮天寒闭大城，碧云才合月才明。知君独倚梅花立，不必吟诗品已清。
复作忆梅绝句六首·其三
作者：黎简
朝代：清
体裁：七言绝句

南天还有作寒时，留得梅花向北枝。几朵花梢一年月，可怜迟暮与佳期。
复作忆梅绝句六首·其二
作者：黎简
朝代：清
体裁：七言绝句

纤纤初月送残年，漠漠江村月更寒。梅花竹叶玲珑影，指与娇儿作画看。
复作忆梅绝句六首·其五
作者：黎简
朝代：清
体裁：七言绝句

十月梅坳费病吟，烟苞花蕊月成林。推烟唾月抛千里，流水空山住此心。
复作忆梅绝句六首·其六
作者：黎简
朝代：清
体裁：七言绝句

曾浇玉水灌璇源，香国诸香归我妍。居士檀金欢喜地，化人笙鹤始青天。
复作忆梅绝句六首·其四
作者：黎简
朝代：清
体裁：七言绝句

昨日披裘暮独行，墙头官树一枝横。无情笑客有情怨，怨断贵人歌管声。
复作忆梅绝句六首献岁甚寒意其詹必于二三日发船有忆行役得五绝句·其一
作者：黎简
朝代：清
体裁：七言绝句

动地颠风掀海鸣，枯篷急雨定还惊。还家六日劳人梦，梦作城楼管树声。
复入田家
作者：黎简
朝代：清
体裁：古风

芦竹交插篱，柳根虚傍蹊。柳枝悬翠禽，篱下走黄鸡。迎客犬动花，花上云日西。汲泉妇燃竹，襭衫翁摘葵。频来谅我适，不言茅屋低。开心课晴雨，当面行锄犁。百摺启笑颐，昨者语老妻。官人肯过此，劳逸愿亦齐。我昔躬耕志，望此路转迷。今兹抚筋骨，岂得辞涂泥。家世花村农，高曾犹可稽。及吾乃颓堕，为汝尽端倪。同村亦邻近，不须连圃畦。
复寄周生
作者：黎简
朝代：清
体裁：古风

闭关二年来，静极忘其味。佳禽语高花，天机合和气。冲襟病亦适，无病体逾贵。念我同心子，不远莫可致。南藩东西圃，竹石托清閟。跫然山水音，幽情入离思。窢邃君子亭，亭亭簇寒意。檐堕冰雪声，日澹风雨势。兹焉岂州府，安得畸友至。相思两相许，其乐可易地。日入月满楼，佳人渺心事。
复寄石崖·其一
作者：黎简
朝代：清
体裁：七言绝句

饥能鸾啸病凫伸，归似鸿飞出犬狺。万户冷眠琴独语，东城风雨杳怀人。
复寄石崖·其二
作者：黎简
朝代：清
体裁：七言绝句

众香九十老维摩，花影船头落钓蓑。烦君写作江门句，更写痴儿似志和。
复寄罗海韬邕州
作者：黎简
朝代：清
体裁：五言律诗

在昔李南涧，邕州使赈饥。拜尝饘粥饱，死滞女儿归。此老君应识，之官世所稀。为询丰岁后，存者几人肥。
复小热呈东河老人
作者：黎简
朝代：清
体裁：古风

六月七月交，风日竞炎毒。一雨千里凉，稍热意亦足。天光渟海碧，云影行野绿。明河夜浩荡，晞露晓瑟缩。洒然葛衫风，新秋到肌肉。秋心警离思，去鸟带远目。已似洞庭晚，波寒叶辞木。昨夜梦烟萝，西风吹语竹。归意又汗漫，大水浮独宿。独宿雨淫淫，独去月漉漉。
复得绿薇作
作者：黎简
朝代：清
体裁：七言律诗

远似无花近欲空，薄胜朝日弱嫌风。眼明雨色芭蕉外，园剪云英翡翠丛。米老借评惟皱瘦，柳枝新号占玲珑。后来入室讥邻女，傅粉施朱并未工。
复志丈室诗
作者：黎简
朝代：清
体裁：古风

昌黎赋复志，五箴备五觉。少学壮且尔，况乃少失学。目昧豹出雾，耳昧雉登木。不得见文采，亦未辨宫角。徒然好书史，如彼鼠齧玉。哇吟巴里奏，儿鬨鲁人较。无能振高蹈，犹欲被奇服。胶杯坐咫尺，飞语纵谣诼。世多求全毁，吾倘不远复。谁能与安心，吾犹有尊足。溪筑杂龙户，巢居愧乌屋。小轩泛泛舟，常钓籊籊竹。梦毋出孤村，饥复遣五岳。胸拔万仞山，气泄千尺瀑。空虚感风云，浩荡赴心力。波涛杳始终，阴阳互兴伏。卧为宗生起，出勿阮公哭。青山照寤寐，丹崖约麋鹿。苦虫不避蓼，涎蜗不忘壳。
复种梅一株颇高古
作者：黎简
朝代：清
体裁：七言律诗

乐此新知得老苍，不同园榭亦同乡。清晨犹闭先生户，初月已横邻女墙。并入山幽侣丛桂，一番风信谢枯桑。绕亭旧种皆儿辈，前后薪刍可两忘。
复雨
作者：黎简
朝代：清
体裁：七言律诗

昨暮林梢夕照来，绯桃火急夜中开。五更风信平明雨，云外木棉花上雷。沈令瘦腰咨缓带，公荣燥口负深杯。痛判梦里吟春草，遮莫床前及绿苔。
复雨作寒
作者：黎简
朝代：清
体裁：七言律诗

昨雷甚雨见晴虹，今日炎霄忽晚风。寒转初冬入初夏，卧听江水聒江枫。田花浪浪霜漫白，山荔青青云不红。要识唐尧治平世，神无灵迹忘天功。
复题亡妇禅病图
作者：黎简
朝代：清
体裁：七言律诗

清净莲花烦恼泥，廿年斋禁太常妻。生为幻女无身相，梦入禅天接笑啼。水火风灾离众病，去来今佛讯菩提。寒光桂窟私灵药，题寄人间下月梯。
复题寄正夫二首·其一
作者：黎简
朝代：清
体裁：七言绝句

渡头微雨笼斜阳，一个雷峰凝水光。尽沤空青染江色，横波人影绿衣裳。
复题寄正夫二首·其二
作者：黎简
朝代：清
体裁：七言绝句

花药洲边飞鹭明，鹅潭水气暮山青。碧天一点镜中雪，点破黑松烟雨亭。
复题望仙坡
作者：黎简
朝代：清
体裁：七言律诗

野色江光澒洞浮，春波春草接汀洲。四天风雨趋平楚，一郡云山共此楼。阴景似吹三里雾，边寒犹袭七斤裘。桃花作饭梨花酒，白骨青山未首丘。
夏夜溪步
作者：黎简
朝代：清
体裁：古风

琐碎金流波，历落松滤月。鸟惊出暗草，人行踏明雪。高桥若平台，得地受空阔。山影半江止，帆势一鸟疾。海光大浮天，诗绪细抽发。境虚难住心，理适贵新说。半夜兴独往，万物静一切。瀰漫人间事，继以梦颠蹶。散为九烟荒，聚作一尘热。叹息吾于中，栖栖几时达。
夏日
作者：黎简
朝代：清
体裁：七言律诗

纺竹缫蕉著体空，六时冰雪浃樵风。拨灰妇蕴熏书炭，吸露儿搴饮酒筒。花上雨云香泛泛，山根天水碧瀜瀜。故人舣棹长须报，苇岸松汀妥病翁。
夏日午睡起
作者：黎简
朝代：清
体裁：七言绝句

午睡初醒汗湿衣，起来倚竹受风吹。欲寻解渴冰难得，忽听家人买荔枝。
夏日江村
作者：黎简
朝代：清
体裁：古风

南风怒横波，沙崩松树根。隔江食荔还，凉日落我门。清流入深巷，涎蜗缘短垣。稚子弄水食，减饭戏鱼孙。俯见檐竹影，摇漾一禽喧。对溪波满陂，水光群木繁。洒然扁舟兴，远不踰篱藩。垂钓不在得，得与幼稚言。明日饱汝腹，小烹媚盘飧。忽然东南云，去尽月照村。
夏日饮书图书馆
作者：黎简
朝代：清
体裁：五言律诗

云日漏凉天，村长白雨偏。瓦秋闻病叶，风紧激哀蝉。鹅似能鸣雁，鱼胜缩颈鳊。新知续旧好，嘉会答丰年。
夕入小园有怀
作者：黎简
朝代：清
体裁：七言律诗

露气侵灯碧愈光，独寻幽树夜来香。迷离竹影循墙走，瑟缩禽声接叶藏。人意又惊芳草暮，秋心先入白花凉。药烟阁外桐阴石，魂不归来梦亦荒。
夕望
作者：黎简
朝代：清

树杪写金碧，远村收夕阳。天青为岳色，沙白亦湖光。他日兰台意，孤风梦泽凉。东南皆水国，扬越一茫茫。
夕照歌二首·其一
作者：黎简
朝代：清
体裁：七言绝句

雨晴野气匝云凉，草软风低动夕阳。一抹亘天空不见，海东楼角赤光芒。
夕照歌二首·其二
作者：黎简
朝代：清
体裁：七言绝句

江口千帆去定回，江心残照合还开。鹰捎云断归风急，海白天青秋色来。
多雨
作者：黎简
朝代：清
体裁：七言律诗

五年一厌今年雨，甲子霪霪犯昔闻。映水送光斜掩冉，隔林悬碧正缤纷。鞋依卧榻苍围藓，花翳香泥湿沤云。尚喜早禾延晚日，暮村晴鸟正喧群。
夜入粤山问郭山人病
作者：黎简
朝代：清
体裁：七言律诗

支床南郭仍闻籁，抱病东陵旧种瓜。径曲为依三亩水，灯光犹隔数层花。千年法物陈良药，四月春衣上典家。缘是酒酲休料理，相过需酒为君赊。
夜半歌
作者：黎简
朝代：清
体裁：古风

北风卷地云奔驰，高作波浪银湾吹，低或掠过城树枝。上有明定之月看如飞，下有万家梦中笑泣无人知。城南病客当是时，静心与月交员辉，披襟起来夜何其。树杪一两叶，叶底乌夜啼，叶上出没斗柄窥人欹。天象严严正气肃，志士履霜毋自欺。不知大城中，几人同此无邪思。鱼橐橐，鸡膊膊。智慧出，万物作。车轮硠硠蹄确确，先生客帐悬水薄。块然而卧复大朴，乘眇莽鸟游广莫，大千世界吾守约。
夜合
作者：黎简
朝代：清
体裁：五言律诗

夜合胎始破，其声微可听。坐幽闻悄悄，香远去冥冥。却月瑶花白，沾衣露叶青。嗅风堪作食，隐几众香亭。
夜合花
作者：黎简
朝代：清
体裁：七言律诗

夜合风情故异常，更无浩态有狂香。鸭头力破重胎绿，鱼子深团一撮黄。睡亦近人翻与坐，暗如触处不宜光。关心碧玉瓜期及，冰簟银床夜未央。
夜听捣衣追步曹昆韵
作者：黎简
朝代：清
体裁：古风

高风木叶脱，露滴凝清襟。幽怀结万里，落月冷庭阴。佳人叠绢素，和泪捣寒砧。回飙送繁节，断续来哀吟。征夫勉王事，不敢怀归心。谁无伤别情，忍听塞外音。
夜听雨晓起行园赠李潜夫
作者：黎简
朝代：清
体裁：五言律诗

瓦碧樵阴重，堂寒灯影昏。水云低候雁，江雨响秋村。宿露莎鸡草，风萝牡蛎垣。吾家此时物，肯入汝芳园。
夜将半南望书所见
作者：黎简
朝代：清
体裁：七言律诗

乍冷初冬密云黑，忽惊万丈曙霞红。远知何处中宵火，低拜前头北海风。五岭三年千里内，多时十室九家空。已怜泪眼啼饥尽，更使无归作转蓬。
夜归
作者：黎简
朝代：清
体裁：五言律诗

俛首出花林，花深谈亦深。护镫防旧藓，避叶妥新禽。良夜成长日，馀欢续短吟。凌晨去乡井，剩有故山心。
夜景
作者：黎简
朝代：清
体裁：五言律诗

鸡鸣树底白，潮满月摇风。不见萤抱叶，有时星度空。茫茫夜岑寂，细细水玲珑。鸟影争枝堕，眼花兼落红。
夜景即目
作者：黎简
朝代：清
体裁：七言律诗

竹扉风碧隔溪灯，露野湿明黏树萤。不辨海含何处雨，渐窥云敛半池星。坐忘眼界吾丧我，吟破豪芒天选形。忽听曙禽流软语，山光凉泼满湖青。
夜来叹
作者：黎简
朝代：清
体裁：古风

夜来雷雨风拔木，海声塞空天压屋。啸巢碧火老鸮瞋，入户青燐野人哭。饥眸无泪枯断续，青蒿黄泥坐浊水。海碧山光上祥旭，芃芃苗气吹天绿。软如春波暖如玉，今年闰月迟早熟。呜呼，年长有愿寿命促。
夜渡江
作者：黎简
朝代：清
体裁：七言律诗

楼台灯隔水晶屏，万道寒铓有角星。烟语深深舟浅浅，江流浩浩夜冥冥。旗风城上秋凉动，电火云头雨黑停。已失诗人柳丝馆，不烦桃叶问津亭。
夜省所著诗稿戏作
作者：黎简
朝代：清
体裁：古风

著书恒欲多，作者心自尔。不知身后名，所及能几里。意远动思哭，妄切欲知死。已哭却还笑，坐妄遽难止。得失了方寸，终竟疑命理。前生子云书，焉知我今是。如彼众籁作，当即满人耳。究于此声缘，强名不可指。而况返虚寂，无闻又何似。自今作诗心，未必冰似水。倘诺获诗名，何异石漱齿。
夜窗偶题
作者：黎简
朝代：清
体裁：七言绝句

不辨风宵定雨宵，未闻桐叶有芭蕉。春村灯火江云底，四壁秋声鬓影凋。
夜色
作者：黎简
朝代：清
体裁：七言律诗

海上周遭夜色团，南来水月抱天宽。他宵一点孤舟影，定胶空光万丈寒。病辍茶经疏陆羽，食同莼俗慰张翰。明春十口还乡艇，柳浪桃波卷幕看。
夜色独步
作者：黎简
朝代：清
体裁：五言律诗

四更天海静，月露阔难看。独立人如梦，孤心影未安。岸阴渔板白，潮大水村寒。不寐吾无谓，徘徊辄夜阑。
夜话
作者：黎简
朝代：清
体裁：七言律诗

月篱花影乱秋潮，两度桐阴得此宵。久病伤心如隔世，浅寒惊骨似春朝。江天白露劳纤梦，洲渚青蘋送短桡。莫捡空囊吾道拙，明霞苦柏佐铛瓢。
夜话后晓致霍君纪梦
作者：黎简
朝代：清
体裁：七言律诗

君去街西月已斜，梦随潮落我还家。江天黯黯惊心雨，草阁垂垂溅泪花。宿昔有根为蛱蝶，公私无为任虾蟆。但须了事还相过，说鬼多方有一车。
夜读平叔诗
作者：黎简
朝代：清
体裁：七言律诗

有客南来歌有思，市门倾侧实知希。能为裂笛几人和，去尚绕梁三日飞。别路骅骝渠齿长，春灯蛥蚗我心微。常州天下称诗国，山谷诗孙命独违。
夜过孙平叔
作者：黎简
朝代：清
体裁：五言律诗

月午大城秋，潮光一郡浮。此人如此夜，应在庾公楼。地暖忘迟暮，天空有别愁。江南他夕梦，梅月北枝头。
夜过谢守戎荩臣衙斋
作者：黎简
朝代：清
体裁：五言律诗

不觉随明月，还来入绿杨。听诗怜部曲，把酒即笙簧。箭响海天肃，马嘶莎露光。约君携伎去，秋色踏青苍。
夜过麦文池
作者：黎简
朝代：清
体裁：七言律诗

今雨旧庐朝暮见，后时前事信疑听。灯边残梦中年泪，门外销魂万里亭。伤别伤春发争白，故山故友眼俱青。书生性命甘天窜，风絮何曾与暂停。
夜还
作者：黎简
朝代：清
体裁：五言律诗

村舍泥花夕，夜还成早归。野萤低照月，松露重惊衣。深巷闻寒狗，幽闺尚晓机。暗阑添细草，牛苦不能肥。
夜酌
作者：黎简
朝代：清
体裁：古风

馀花袅幽风，病香暗无影。寒空破纤月，怨禽齐作警。离心对愁杯，安得不独醒。绿苔入户湿，凉露在眸冷。春去如云飞，一夜人间静。
夜雀
作者：黎简
朝代：清
体裁：五言律诗

夜雀岂愁思，彻明啼不休。谁家闭明月，与尔照高楼。枝弱风多警，池深影自秋。逾时惟卧病，昔昔到床头。
夜雨
作者：黎简
朝代：清
体裁：七言律诗

夜雨新寒云冱海，海云深邃一灯明。苦吟日月青衫得，残梦人天白发生。城上湿乌栖病羽，山幽丛桂倦秋声。物情整顿过迟暮，塞户储粮愧未成。